Obama In Lincoln Hnen Ihsin A Zir Dingmi Thil Pathum - Chinland Today Media\nNovember 15, 2012 2:23 am·2 comments\nPresident Barack Obama in American santhuanthu ih a lar zetmi U.S. ih a vei 16 nak president Abraham Lincoln a upat thu cu a rel ṭheu. Kum 2009 ah khan Obama in zung a to hlan te ah an sungkua in zanhnu pi ah Lincolh Memorial ah an leng. Cun Obama cun Lincoln ih hman dahmi Bible cu a hmaisabik thukam a lak ni ah a hmang ve. Lincoln ih thuhla cu a siar ṭheu ih a ṭongnak khalah a telh ṭheu.\nKan dung naite ih Democratic National Convention (Rampi huap Democratic Meetingpi) khalah a sim. Cu asile, ziangvek pawl cu Obama ih term hnihnak hrangah Lincoln ih a rak zirmi pawl a tlun ding si pei!!! Lincoln ih khua le ram, Illinois Wesleyan University, ih um le Lincoln thuhla zirih mi zirsang Professor Robert Bray in hitin thil pathum in a tarlang. Cu pawl cu:\nPakhatnak: Na ral pawl kha na rualpi ah cangter aw.\nBray cun Lincoln in amah ral le dotu tampi a nei ih, asinan anih cun tuahṭhatnak le ṭuanman(laksawng, hminṭhatnak) lawng a thlir tiin a sim. Cun amah pumpak rori ih a dodaltu pawl thawn hmaton loten a um thiam. Amah ziangtluk in an reelsia in an hua khalah poi a ti lo ih, buainak a suak khalah thinnemten a um thei. Hnihsuahte sai phah le khabe sep phahphah in ralawknak ih ralkhat a simi, thuhla agenda parih thinlung retnak ah a hruailut thei tiin hminsinnak pek in a sim.\nPahnihnak: Felfai in lungfek aw, asinan thaten tuan aw.\nLincoln in thil a tuah tikah olai le ti luala in a tuah dah lo tiin Bray cun a sim. Cun Lincoln cu a tong a mal ih amah lawng thuruat ngurngo in ralring zetin thil a tuah theunak ruangah ram thuhla ahcun mi a neh zet. Midang cu a duhmi le rampi ih a tulmi poimawhmi pawl a cangsuak theinak ding hrangah thanau le thangsia, le ngol ti um lo rori in a forh ih an lungkim ko in a tuah thei. Thinheng in ziangtik hmanah a tong dah lo. Amah duhlotu pawlih thinheng dingin thu a sim dah fawn lo tiin Bray cun a simbet.\nPathumnak: Thusaupi ruat aw.\nLincoln cun reilote hrang siloin hmailam caan saupi hrangah fiangten a hmu tiin Bray cun a sim. A ruahmi, hmailam hrangih a ruahmi ah, hi salluatnak ding lawng hi a si lo. Salluatnak a theh ih a ra thlun dingmi African-American pawlih an tong dingmi siatsuahnak, a hleice in thlanglam ah, a theh le saklam ah, pawl cu a hmu cia. Salluatnak ih a suahpi dingmi cu kum reilote sungah a dai lo dingih, curuangah ramkheltu pawl hnenah nasa zetin remtuahtheinak hrangah lam a hmuh cia. Lincoln cun felfaiten hnatuannak in hmual a nei ti a zum vekin, cuti vekin kan tuah ahcun America mi le sa in leitlunpi ih zohthimtlakmi tleunak cu kan nei thei ding a si, tiin Bray cun a sim.\nUS Tualsung Doawknak le Chin Miphun Pehtlaihawk Daan\nFacts of Adolf Hitler\nVan Duh Lian says:\nMi tin in Lincoln vek ih thinlung put le khuaruahnak kan neih ve ding hi a va poimawh tam em ve! A hleice in Hotu/Hruaitu pawl hrangah ziangtluk in a poimawh caung!\non February 7, 2013 at 4:52 pm


Kalaymyo Ah Tank 2 Le Ralkap Motor 40 An Lut, Tualsung Mi Pakhat Ih Ankaa – Meifar\nKalaymyo Ah Tank 2 Le Ralkap Motor 40 An Lut, Tualsung Mi Pakhat Ih Ankaa\nOctober 8, 2021 zinglam ah ralkap tank 2 le ralkap motor 40 hrawng cu Kalaymyo khua sungah an lut ciamco thu theih a si.\nTualsung mi pakhat in “Zing nazi 11:00 hrawngah tank 2 le ralkap motor 40 hrawng an ra lut, Gangaw lam ihsin ra lut an si. Kalaymyo airport kiangih RTC sungah an lut thluh, RTC sung ti cu a hlan ih RTC motor pawl tuahnak hmun a si.\nA hmunram sung cu a kau tuk, a phardawl khal a sang zet. RTC sungah umhmun an khuar, ralkap ziangzat hrawng an si ding ti cu ka rel thei lo. Mizan khalah Kalaymyo sungah bomb veithum a puak, Airport kiangih um ralkap sakhan kiangah bomb a puak.\nAhlan khalah Kalaymyo sungah ralkap pawl an ra lut ṭheu, ralkap motor truck pawl cu an khuh thluh ih thilri bungrua pawl phur an si men ding. Kalaymyo ramsung ah ralkap sakhan a tam zet, Tamu lam fehnak khalah ralkap sakhan aum.\nKalaymyo cu ramri pakhat a si ih ralkap pawl cu Chin ramsung khalah an va feh thei, asilolen Kalaymyo ramsung an control tum tla a si thei. Tu hrih ahcun security hngehkhoh tuk aum hrih lo, boruak a ziaum lai ih mipi khal a kelten kan tlangleng lai” a ti.\nKalaymyo ramsung ah mipi kilhimtu PDF-Kalay, RKDF le ralkap pawl an doaw ṭheu, bomb puak thuhla khal theih ding aum ringring. October 7 sun khalah PDF-Kalay le ralkap pawl an kapaw ih ralkap lam 12 an thi.\nNgau Fate Cu A Nu In A Thihsan Ruangah A Lungleng Tuk, Ramsa Humhimtu In Ava Hnem


Covid 19 karhzai cuangnak Melbourne khawlipi cu Thla 1 le hrek sung Lockdown nei ding | Falam Online Media\nCoronavirus nat nei aninii in an pung vivo ruangah mipum 5 million hnakihtam umnak Melbourne khawlipi cu thla 1 hrek sung lockdown nei dingin Australia cozah in a phuang a si.\nNikhat sung lawng ah Melbourne ih um mipum 191 in Covid – 19 nathrik an kaai ruangah khua dang pawl ah nathrik karhzaisin lonak dingin lockdown an nei tumnak a siih, tlaawngkai nithum zaanṭim ihsin lockdown thokṭanding a si.\nTui`, Melbourne khua lockdown ding hrang ah hmalaaknak nei cia in Victoria state ramri pawl cu tlaawngkai nihnih zaan ihsin an phit thok cia dingih palik le drone hmangin lutsuak umlo dingin duty nak an nei ding.\nKhawtlaang harhdamnak zung cun virus karhzai cuangnak hmun ih um mipum 300,000 lenglo cu kan dung zerh ihsin an umnak kiangkap ih vaksuak lo dingin a kham cia hai ih mipum 3000 pawl khal an umnak inn ihsin suaklo dingin thu a suah cia nan, tuah, nathrik a karhzai vivo ruangah Melbourne khaw pumpin lockdown nei a tumnak a si.\nAustralia ram ah Covid 19 case 9000 hrawng a um zo ih mipum 106 hrawng an thi zo a si.\n← Champhai ih um Falam mi hnen ah Covid – 19 Nathrik Hmu\nAIIMS siizung dot 4 nakin Journalist hnaṭuan Dawp That, A thihdan rinhleh um deuh →


Leitlun Cem Ding Thu Ah Lungphang Tam - Chinland Today Media\nLeitlun Cem Ding Thu Ah Lungphang Tam\nDecember 3, 2012 6:35 am·2 comments\nKan leitlun a cem ding tiih phuannak a rei thlang ih tui December 21 ah kan leitlun cu a cem ngaingai thlang ding timi thuthang ruangah rawl ei thei nawnlo le itlo singlo ih um mitampi an um phah. NASA pawl cun December 21 hi ni neitabik a si ding tiah an hmu suak.\nMayan calendar (Nithla siarnak) cun tui December 21 tiang lawng an theithei ih, cu lawng siloin van boruak ih Nibiru pawl leitlun ah a rung tla ding tiah internet thuthang pawl ah siar ding a um phahphah thawn mi tamzet thinhar in an um.\non December 3, 2012 at 9:39 pm\nJesuh khrih a rinsan tu leh a rat sal ding a hngaak tu pawl hrang ah cun thinphaang ding um kati lo lawlaw. Bible sunghman ah a sim lo a cem zik thlang ti selah cu zum cu um veko ding naan a ni leh thla tiang an kiah thei cu Pathian ai in an fim sawn anthei sawn tih thawn a bang aw……….By SALAI-M Hlasak thiam\non December 4, 2012 at 6:47 am\nPathian in rem a ti ah cun kannih a minung a mi thlan pawl cun kan hngak hlap zet,a hrangah zianghman ti mi ka nei lo lawng te pawi ka ti zet


Senpi Rorel Daan - Chinland Today Media\nSenpi Rorel Daan\nMarch 13, 2009 5:40 am·0 comments\nU.S. Army Major Henry Martyn Robert (1837–1923) ih ngan mi Robert’s Rules of Order\ntih mi rorel dan hi lei tlun ih Pawl kom, Kawhhran le Ram cozah tin ih zirhawk bik mi le thlun mi a si. Ahnuai ih ca ngantu run ngan mi dan pawl tla hi cu mi Dan bu sirhsan ih ngan khawm mi a si. Kan rak hman palh le theih sual mi rorel dan a um a si le tu ihsin tidik tum cio uh si. Hi mi rorel dan a thei ih a thluntu cu khui vek rorelnak hmun khalah tel hman sehla a mualpho dah lo dingih mi upat a hlawhtu a si hrimhrim ding. Hi thupi ngan mi hi zarh tin peh vivo thei dingih beisei a si.\nRorelnak hruaitu hi Chairman a si lo le President ti ih kawh a si ih, Sakhua thil thu ah cun Moderator ti ih kawh a si. A hna pawl cu:- a tikcu ih rorel thok, thurel ding puan, member thurel duh rak sian, ngennak le suhnak rak sawn, mi suaksual le luhlu pawl lak ihin rorelnak fel ten kilkhawi, hruaiawk dan dikzat le felzet ih rorel hruai, rawtnak rak dawnsawn, rawtnak pawl simfiang ih puan, vote fel zetih lak le thu thluk puan. Kang mei le buainak dangdang, Dan vekih rorel fel theih lo si maw rel thluh can a um lo can ah si maw amai thu in rorelnak cu a colhter thei ih remcang hmaisa bikih tongaw khawm le dingin thu a rel ding a si.\nChairman in Dan vekih rorel dingin rorelnak a kilkhawi ding. Member pawl thurel lai ah din a cuh ve ringring ding a si lo ih zah um zetin thu a ngai dingih simfiang tul le khaikhawm a tul tikah lawng a ding pei ih Chairman a din tik cun zo hmanih tibuai ding a si hrimhrim lo. Vote a pek ruangah thu titluk theih a si ding fang ti can lawngah vote a pe ve ding a si. Amai duh dan tilang lu tuk zawngin thu a rel ding a si lo ih, a duh dan vekih thu rel tlu dingin ro a rel ding khal a si lo. Cu vekin rorel a hruai a si le Chair dinhmun a ti zah um lo mei ding. KA ti’n thu a rel lo pei ih Chairman ngaih dan in ti’n a ti sawn pei.\nRorelnak ah Chairman a feh man lo a si cun a aiawhtu ding a ruat thei lo ih Vice Chairman khal a um lo a si cun Secretary hohanakin rorel an thok hnu ah cu mi thum hrang Chairman ding an hril ding a si. Rawtnak a nei ding a si lo ih member dang bangih thurel le rawtnak nei a duh a si le Chairman sinak midang a ap ta pei ih thu a rel ih rawtnak a nei thei. Cu mi thu reltluk a si hnu\nhlan loh Chair dinhmun a lakir thei lo. Chairman cun Senpi Rorel Dan hi a thiam hle a tul a si.\nRorel thu titluk zo mi pawl dik zetih rak hminsin ih ngantu cu Secretary a si. Thu reltluk mi pawl tuansuak dingih hohatu bik khal a si. Meeting ding thu theihter, rorelnakih member feh zat, feh thei lo tu pawl hminsin, thurel mi rak nganih theihter tul mi theihter, member list le ca pawimawh pawl, Dan bu le Kaihhruaiawknak dan pawl kilkhawi le meeting ih ken, Chairman hman ding Agenda fel zet a timtuahsak dingih amai duh dan menin thurel mi pawl a rak ngan ding a si lo. Meeting canah Chairman kiangah a to ding a si. Meeting theh ah Chairman thawn Minutes hnuai ah hmin an sign tlang ding a si.\n3. Meeting ko theitu\nRegular meeting pawl cu a tikcu ruat cia ding a si. Regular meeting cu a tikcu a thlen tikah Chairman thawn rawnaw in Secretary in a ko ding. Regular meeting si lo Special/Emergency Meeting kawh a tul a si le Chairman le Secretary remti tlannak in an ko thei a si. Chairman le Secretary in suahsual nak pakhatkhat ruangah Meeting an ko duh lo thu a fiang a si cun Meeting member tam sawn lungkim tlannakin Meeting an ko thei a si.\nRorel thei cin member zat relnak a si. Dan bu ah member zat rel cia a um lo a si le member a hrek an kim cun rorel theih a si. Quorum kim loh cun rorel ding a si lo ih tikcu dang ruatih bang mei ding a si. A voi hnihnak khal ah quorum a kim cuang lo a si le cu member um zatzatin rorel theih a si. Meeting kawhnak um lo pi’n khui ah si maw member tam sawn um khawm hman sehla Quorum kan kim ti ih rorel tum mei hi dan a si lo.\n5. Order of business (Agenda)\nAgenda ding cu rorel thok hlanah tuah thluh ding a si ih rorel hnu ah agenda thar neih ding a si lo. Chairman le Secretary rawnaw in Agenda ding cu felfai ten an tuah cia ding. A tlangpi in:\n1) Agenda ding puan, bet le pawmnak\n2) Cakuat siar le theihter tul mi theihterawk\n3) Report dawn (Treasurer hmaisa theu sehla, cun Secretary)\n4) Minutes hlun ih thu hnuthlurh tul mi relkhawm\n5) Agenda pawl relkhawmnak pawl tla hi a tel ding a si.\nMeeting ih thurel mi kimcang zetih ngan mi cu Minutes a si. Minutes ah cun a hnuai lam mi pawl hi kim ten ngan tengteng ding a si.\na) Ziang meeting ti le, Regular maw, special/emergency meeting\nb) Meeting nak hmun le a tikcu\nc) Member kai le member kai lo (Chairman a um lo a si le a ai hril mi )\nd) Minutes hlun siar suak le cu mi ihsin tuansuah zo mi pawl puan\ne) Treasurer le Secretary report\nf) Agenda relkhawm mi le relcat dan\ng) Meeting theh dan le ttheh caan\nMeeting theh hlanah Secretary/Minutes recorder in minutes siarsuaknak a nei kei remtul mi rem ding a si. Chairman le Secretary in Minutes hnuai ah an hmin an sign ding a si. Hmin sign tikah pen ti tum hman ding a si.\nKan pupa cahnak salurop kan thansonak ah sawmso uh\nNunau covo & tuanvo


Leitlunhuap ralpi a veihnihnak a buai lai ih mi raltha Catholic Puithiam Blessed ah khaisang September 25, 2021 | Radio Veritas Asia\nLeitlunhuap ralpi a veihnihnak a buai lai ih mi raltha Catholic Puithiam Blessed ah khaisang September 25, 2021\nLeitlunhuap ralpi a veihnihnak a buai lai ih mi raltha Catholic Puithiam Blessed ah khaisang\nLeitlunhuap ralpi veihnihnak a thawh lai ih mi raltha Catholic Puithiam, Fr. Giovanni Fornasini cu Blessed ah khaisan a si.\n1943 ih pakhat a si mi thlatang caan ah lungrualnak a tuah tu pawlkom in Nazi ralkap pawl in hmunhnget zet ih an lak mi Italy ram ih khuapi pakhat a si mi ‘Bologna’ cu dimdawih lo in bomb pawl, hriamhrei pawl thawn an kap ih cimit lawlaw dingih an zuam laifang a si.\nRampi runsuak sal thei dingah humhimnak tuanvo cu ralkap pawl in harsa zetih an zuam lai ah thlarau pawl humhimnak tuanvo a lak tu kum 28 lawng a si lai mi Italy miphun Puithiam pakhat cu ral a tlan ve ih tat dah lo le hmang dah lo ih ret mi muzuk thawn khur a rak lai.\nCui khur laihnak cu a hrangah a sungawi tuk; Lungmankhung hnak khal in man a nei sawn. Ziangah tile sual nei lo, humhim tu nei lo ram mipi pawl bomb lak ih-sin an beu thei nak dingah a si.\nCui Puithiam cu Fr. Giovanni Fornasini a si ih naza pawl hoha nak ngah in an mai ralkap pawl an tam lai-ah mipi pawl thlaphangih an um cu Puithiam in kohhran mipi pawl, biaknak bangawk lo nan, ral a hrial tu pawl umnak hmun pawl ah a mai thirleng pakhat thawn pumpe in a feh ih a bawm ih hnemnak a rak pek.\nNazi pawl cu 1944, September 29 in October 5 sungah Marzabotto khua ih Italy miphun 770 cu thah an rak tuar. Cui thilcang ih thah a tuar tu pawl ih ruak cu a phum tu ding an um ko nan an tih tuk ruangah zohman in an rak vui ngam lo.\nCuruangah Puithiam in thah a tuar tu pawlih ruak zaten thluasuah pek theinak le vui theinak cu ralbawi pakhat hnenin lungkimnak a ngah ih vui dingah a rak feh.\nRiahsia za zet cu cui a khualtlawnnak ni ihsin thokin a mai thu theih a si nawn lo. A ruang khal 1945, leitlunhuap ralbuainak a reh zik zawngte lawngah an rak hmu lai. Cu ti an hmuh hnuah a ruang an cekfel salih a nunnak a cem hlan te-ah nasa zet ih thawinak hriamhma pawl an hmuh.\nCui mi raltha Puithiam cu tui kum September 26 ah an rak nemhnget mi vekin Cardinal Marcello Semeraro in Bologna ih um San Petronio Basilica ah Blessed dinhmun ah a rak khaisang.\nCovid nat dokham nak daan ruangah cui Blessed khaisannak biakkhawm ih thlacam nak caanserh cu an ong ih khuan an pek mi mipum pawl lawng an tel ih, video thawn lawngin online in an thlah.\nCardinal in Missa sumnak a tuah nak ih thuthangtha a simnak ah himi Blessed cu parish ih mipi pawl hrangah kilkhawitu vancungmi a si thu, amah cu thleidang ih pehtlaih awk nak a duh lo tu asi ruangah cuvek um tlan daan, uk awk daan a duh lo tu pawl ih huat nak a rak tuar.\nRal ruangaih harsat tuar pawl, inn le lo taan san in a tlan ih a relh tu pawl ngaihsak nak thawn a rak kilkhawi thu, amah cu ralbuai nak ziang tluk in a natsat khalle a tuurual pawl thawn Missa tuah sak nak, thlacam nak, Sacramentu pawl tuahsak nak, Rosary camnak pelh loin a tuah thu, thi hnai suak nak cang lo dingah thazaang, ruahnak neih tawk in zuam zet in a kham tiin a sim.\nBlessed ih khaisang nak caanserh sungah a rak hman mi thirleng, thlalang khuat pawl le thianghlim ti ret nak bawm pawl upat a si. Cui thianghlim ti ret nak bawm cu nunnak a um nawn lo tu a taksa ah hmuh mi rothil a si. Pope Francis cu amah rori himi Blessed khaisannak ah a hoha thei lo nan sunloih nak ca a rak kuat. Cui ca sungah Blessed ih puaini cu October 13 ah tuah dingah nemhnget a si thu a lang ter.\nHimi Blessed si nak pek mi cu 1915 ah Bologna ah a rak suak. A nauhak laiah an khaan sungah ca lamah thiam lemlo mi a si tiin theih a si. Amah cu tlawng a suak hnuah san a man ih a ropi zet mi hotel pakhat ah cet thawn a her thei mi lilawn (elevator) ong sak, khar sak tu hna a rak tuan. Cuihnu lawngah Siangbawi cannak tlawngah a lut ih 1942, a kum 27 ah kumkhua Siangbawi cannak a rak la.\nHimi thuthang cu Rome Reports ihsin kan don mi a si.


Sunlawinak Peengtertu - Chinland Today Media\nJanuary 16, 2010 12:08 am·0 comments\nCuruangah thil ka tuahmi hi ka hmin hrang lawngah ka tuah; ka hmin cu thangsia in ka umter thei lo; sunlawinak khal keimai’ taa lawng a si ih zohman in an co lo ding,” tiah a ti. -Isaiah 48:11\n– Seemtirnak 39-40\n– Matthai 11\nKhuahlan thuanthu zingzoitu Barbara Mertz cu Izipt siangpahrang Pharaoh Ramses II parah a vuihram. A nganmi cabu Temples, Toms, and Hieroglyphs sungah, “Ramses hi nin a umtuk; a hmel, a zuk, a hmin pawl cu Izipt ram ih phar a hrek tluk tlunah ben in an um lai,” a ti. Ramses cu sunlawinak a hiarhalzet ih Izipt biaknak in Pharaoh cu pathian a si tiin a zirhmi parah a nuam aw.\nRamses ih sunlawinak duhtuk thawn a kalh awmi cu Paul le Barnabas ih lungput hi a si. Milem a bia mi Listra khua ih mipi in a suah thlak ihsin a ke a awlmi mizeng pakhat an damter an hmuh tikah, “pathian pawl minung bangtuk ah an cangih kan hnenah an rung a si hi,” (Tirh.14:11) an ti. An puithiam in cawcang pawl le pangpar pawl run keng tahrat in an hnenah rawithawinak pek an tum tikah, “Kannih hi nanmah bangtuk milai kan si ve. A tthahnem lomi thil nan tuahnak ihsin … Pathian nung hnenah nan kirnak dingah Thuthangttha sim dingin kan ra a si,” (c.15) tiah an el.\nPathian hrangih hna kan ttuan suakmi parah dungthluntu pawl kan zuam lo. Cutin kan zuam asile sunlawinak peengtertu pawl kan si ding. Ziangkim kan tuah kan ttuanmi parah Pathian in sunlawinak hmuahhmuah co dingin tuah uhsih!\nZiangkim kan tuahmi parah,\nTtongkam, tuahnak le thuanthu,\nBawipa lungawiter dingah tuah siseh,\nSunlawinak hmuahmuah Amah hrangah siseh.\nMinung ih tumtahnak tumbik: Pathian sunlawinak hrangah.


Mahte Daihcang Lungput Buainak - Chinland Today Media\nNovember 16, 2009 10:28 am·0 comments\nNa hnattuanmi ka thei. A daih khal na dai lo, a sat khal na sa fawn lo, ti ka thei. Na daih asile dai lawlaw aw, na sat asile sa lawlaw aw, ti ka duh. -Thuphuan 3:15\n– Ezkiel 3-4\n– Hebru 11:20-40\nLaodicea khuapi in tidai ruangih harsat buainak a nei. Laodicea khua kiangih khua pakhat cun tisa cirhti a nei ih, a dang khua pakhat cun a dai ih a thiangfaimi tidai a nei. Sihmansehla, Laodicea khua cun sa lo, dai lo, hlum menmen, zian rim a nammi tidai a neih ruangah a buai.\nCuruangah Laodicea zumtu pawl kha Jesuh in, “A daih khal na dai lo, a sat khal na sa fawn lo ti ka thei. Na daih asile dai lawlaw aw, na sat asile sa lawlaw cila ka duh a si,” (Thup. 3:15) tiah a kawk hngai tikah an thin a khoihzet ding. Luaksuakza an tidai vekin an nun in a luak an suakter (c.16).\nLaodicea zumtu pawl ih buainak cu Jesuh ttul loin, “Ka lian ih ka neinung a si; zianghman tlaksammi ka nei lo,” (c.17) timi mahte daih aw lungput neih (self-sufficiency) hi a si.\nKan ttulbikmi ah Jesuh Khrih ret loin ttulmi hmuahhmuah nei in kan simrel awk tikah kan Bawipa a ning kan haanter. Mahte daihcang aw ti ih ruah awknak le thinlungput in Jesuh Khrih lawngih pek theimi thil ngah theinak ding a dawnkham. Paisa lawng nei in ziaza ttha na neih lo ahcun; na tangka cazin lawng tthang in na dingfelnak a ttumsuk ding; na tawkzet nain na fim lo ahcun, na thil lei tumnak hmun a sual ding. Jesuh in thil ttha sawn a lo zorh (c.18).\nNa thinlung sangka a king rero (c.20). Lutter aw. Na ttulmi taktak a lo pe ding.\nRaalring tein kan hrial dingmi cu,\nMahte daih aw lungput a si;\nA sualmi porh awknak kan neih ahcun,\nPathian kutcak kan hmu lo ding.\nPathian cu in petu a si tikah kan ttulmi zat a daih kan nei.\nKharkhen Nun Ihsin Zirnak


Australia in a ramsungih vaih luh siannak timal men thei - Chinland Today Media\nAustralia in a ramsungih vaih luh siannak timal men thei\nOctober 27, 2008 4:12 am·0 comments\nIANS |Oct 26 : Australia ih pursum leilawnnak a cahlo deuh ruangah a ramsung ih raltlan le vai lut pawl hrangah harsatnak le a um deuh ding tiin Immigration Minister Chirst Evan cun thuthanglakhawmtu pawl cu Pathian ni sun ah a sim.\nThlalehah a ram sungih vailuh thu zohfelsalnak cu a rampum kumhrek sungih pursumleilawnnak (economy) zohfel asi hnuah ah a nei ding. Leitlun sumpai lam ih a fathang Australia ram sungih mi vai an tamnak ruangah a kai ih a hlei ce in Bristain le New Zealand ram ihsin an luar.\nLehlam tang (opposition party) Liberal party thupuangtu Sharman Stone ih a cozah ngennak a neihnakah cun ramsungih pursumleilawnnak a cahlo deuh ruangah le hnattuan ding a har thlang ruangah a rangthei bik ih a ramsungih mivai a lak theu mi cu hmunli then ti niam dingin a dil. Asinan Evan cun mivai pawl in pusumleilawnnakah thathnemnak an nei ve thei ti in a rak ti ve.\n2008-09 ih a ramsungih humanitarian program ih a vailut mi kawm in mi 203,000 lenglo siannak a pe ih hiang pawl cu mi 133,500 lenglo thiamnak ruangah (skilled migrants) le 56,5000 lenglo sungkua laicinnak in le raltlan mi 13,500 lenglo pawl an si.\nLehlam tang party pawl cun hi 2005-2006 ih ih siannak a pek zat 142,930 tluk ih ti niam sal dingin a cozah cu a ngen.\nCahrik (spam) e-mail in karh sinsin


Building Project | FBCI\nPathian lamhruainak in FBCI in biakinn sak ding timtuah rero laiah 3740 S. Dearborn St. Indianapolis, IN 46237 (29.5 acres) an zuar theih a si ih November 8, 2018 ni ah leifel a si ih December 16, 2018 ni ah luhnak neih a si. Himi biakinn hi kan hrangah khawmnak khan a fiak deuh ruangah khan kauh beet a si ih mipum 1000 tlem khawm theinak innpi a si. Cun, gym hall thawn pehaw in sakmi a si ih gym hall hi basketball le volleyball leh theinak indoor khanpi a si. a sirah coka, nursery le meeting rooms pawl a um thei ih, a sir tlunta pawl ah Sunday School hrang cazirnak khan 6 a um beet.\nHimi hi $ 1,900,00.00 in lei a si ih kan duhdan in rem vivo a si. Parking lot ah car 100 pak theinak beet a si ih azatein 300 lenglo park theih a si thlang ding. Cun, coka khal sak beet rero lai a si. Sound system le media pawl thawn ting 8 lenglo cem in rem beet a si. Hmuan kaupi a si ruangah bawhlung sit theinak bualrawn 2 le volleyball lehnak 2 tuah dingin timtuahnak a um.\nCPM Pawl Thawn Thuruah\nCPM pawl thawn tonkhawmnak kan nei tikah Pathian lamhruainakin kan lung a tongaw zet tin kan ruat, ih kan Designer architecture pa thawn tla hnaṭuan tlang thei ding an si ruangah hi pawl hnen ah ṭhumaw in, kan mai budget million 40 kiangkap tiang in in ngaihtuahsak thei ding ti ruahsannak kan neih ruangah an mah thawn ṭuantlang dingah thutluknak kan tuah tum.\nCun CPM pawl cun Estimate an rak tuah mi tla zoh tlangnak kan neih tikah kan lunghmui zet ziangah tile famkim zet in an tuah, curuangah kan sumpai dimhmun thawn kan thlir tikah kan design hlo cuang si lo ṭhum ding awm taktak pawl tla in sim tikah thinlung an la zet.\nCPW:6-7 Contractor thawn\nThuruah awknak kan nei nan fumfe ih ruah ding ngaingai in nei lo, a mai duh dan cun kan mah thawn hnaṭuan tlang dingih lungphumnak nei lawngah cipciar thurel tlangnak neih a duh ruangah neta le biak sal dingah thuruahtlangnak kan nei.\nPH Contractors thawn tonawnak\nOctober 10, 2017 ah PH Contactor pawl thawn tonawnak kan nei an mah lam in Budget Estimate an tuah mi tla kan zoh tlang nan a tam luar zet ruangah rak tuahsal dingin le mi dang tla biak dingin kan kan thu kan tawp ter ta.\nPa Van Lian cu Falam Baptist Church in Biakinn sak ding timtuahnak ngaingai a neih tlang tikah thil ziangkim theih thluh hi a theih lo ruangah thuron lak kan ṭul zet ruangah ziangkim in thei pitu le in bawm tu dingah tin FBCI cun sawmnak a neih tikah lungawi ten in co hlangih Pathian ṭihzah upatnak thawn kan mah bawm dingah timtuahnak a neih mi parah siseh ṭumhnih lai in bawmzonak par khal ah kan lungawi ngaingai a si. Pathian in kan karlak ah buainak harsatnak um lo ten lam in hruai tlang vivo hramseh.


Tangdor Nun - Chinland Today Media\nDecember 8, 2010 12:00 am·1 comment\n2 Sansiarnak 26:3-19\nAsinan siangpahrang Uzziah cu a cah ngaingai tik ahcun mi hngalzet ah a cang ih cumi cun a dirhthlak a si. – 2 Sansiarnak 26:16\n– Daniel 8-10\n– 3 Johan\nDwight L. Moody in, “Mi pakhat in ka cak tiah a ruat aw ih amah le amah a rinsan awk asile cu pa cu a rei hlanah tlaksiatnak a tong ding. A can ding cu kum a reilai men thei nai’n tlaksiatnak hram a thok zo,” a ti. Hih thu hi siangpahrang Uzziah ih nunnak ah a rak dik.\nSiangpahrang Uzziah cu a nunnak ah ziangkim a tluang hluahhlo a bang. Amah cu thungai nun neimi a si ih thlaraulam thuronnak pekmi ah a ap awtu a si. Siangpahrang a ttuan sungah caan tampi Pathian ih kaihhruainak hawltu a si. Pathian hnen ih bomnak a dil sung hmuahhmuah cu Pathian in hlawhtlinnak a pek ti cu a thiltuahmi pawl parah a lang (2 San. 26:3-15).\nHuham cahnak le hlawhtlinnak in a mit a cawtter hlan lo Uzziah cu huham tumzet le hlawhtlingzet a rak si dah. A puarthaunak cu a phunphun in a lang: Pathian ih thianhlimnak a sawmngiar ih Biakinn sungah feh tahrat in a tuah lo dingmi rimhmui urnak biakttheng ah rimhmui a ur (c.16); Pathian ih huham cu a ttha a ti nain a ram kaihhruainak ahcun a ttul lo tiah a ruat (cc. 5, 16); nun remnak le thuronnak a el (cc.18-19); sualsir awknak caan ttha a nei na’n ziang siar loin a luanter; a sualnak ruangih a ra cang dingmi thil ttih loin le poisa loin a umsan men (cc.18-19).\nPathian in kan nunnak ih kap khatkhat ah hlawhtlinnak in pek tikah in petu hngilh hlah uhsi! Pathian in mi tangdor pawl zaangfahnak a pek hngai ruangah tangdornak sawn hril thiam uhsi! – Marvin Williams\nNa thinlung hi Pathian thawn an rem aw maw,\nThiisen sungah kholh aw;\nThianghlim dingin thianter aw; tangdor le niam in,\nPathian mit-hmuh ah a dik maw? – Hoffman\nNiam ih nung ding kan hril tikah Pathian in saang ah in khai.\nA Cak Ngaingai\non April 11, 2015 at 3:41 pm\nA tha ngai ngai a si hi


Ralkap Lamtang Pawl Cu Lai Meithal Thawn Mipi Lamah An Lut – Meifar\nMagway Division, Htee Lin Township, Zee Taw khua ih ralkap lamtang Pyu Saw Htee pawl cu an sual siraw in YDF-Htee Lin lamah an lut. Lai meithal zun 25 khal mipi kilhimtu hnenah an ap ih nanmah thawn ral kan dotlang ding an ti.\nYDF-Htee Lin thuphuangtu in “Pyu Saw Htee miphum 30 cu kan hnenah an ra tlanlut, ziangti vekin Pyu Saw Htee pawlkom hi an din ti cu ka thei lo. Kan hnenih ra luttu Pyu Saw Htee pawl cu Zee Taw khuami an si, an meithal pawl an thlah ih nangmah thawn hnaṭuan tlang dingin kan ra ap’aw an ti” tin media hnenah a sim thei.\nOctober 14 zinglam nazi 8:30 hrawngah ralkap kuthnuai ih cangvai ṭheu Zee Taw khua ih Pyu Saw Htee pawlin Lai meithal 24 le Htein Taing khua ihsin Lai meithal 1, zaten kom 25 cu mipi kilhimtu YDF-Htee Lin hnenah an ap.\nCun, mipi lamah tangin thuneihnak latu ralkap pawl an do thlang ding thu tiamkam awknak an nei. October 10 sun ah Htee Lin ralkap sakhan ihsin meithal phur Pyu Saw Htee pawl cu lamzin ah YDF-Htee Lin pawlin an rak kap ciamco ih Pyu Saw Htee pakhat a thi.\nAn meithal phurmi 20 khal an laksak, Pyu Saw Htee pawl cu that an tong rero nan ralkap pawlin an run lo, an humhim tum lo ruangah an beidong ih mipi lamah an tlanlut. Pyu Saw Htee pawl ih meithal cu ralkap in mipi kilhimtu ta an rak lonsakmi pawl a si.\nYDF-Htee thuphuangtu in “October 10 sun ah Pyu Saw Htee pawl an fehnak lamzin cu kan thei thup ih kan va kap. Pyu Saw Htee pawl kan kap cu ralkap pawl kap vek thotho kan si, ralkap pawlin an thuhla an thei nan an run lo, an ra humhim tum lo.\nAn khua khalah ralkap pawl an va feh lo ih an ngaihsak lo, ralkap pawlin an phatsan vek a si. Curuangah ralkap pawl an zum thei nawn lo ih kan hnenah an ra tlanlut” a ti. Htee Lin ramsung ah mipi kilhimtu le ralkap pawl an doaw ṭheu ih ralkap pawlin an neh dah lo, October 7 sun ih an doawknak khalah ralbawi pakhat telin ralkap 4 in hliamhma nazet an tuar ih dung an sip.\nThlanrawn Khua Kiangah CNA/CDF In Ralkap Pawl An Kap


Bye Bye 2008! - Hre Mang\nWELCOME TO MY PAGE > Chin mi Khrihfa sakhuanak le santiliuang > \nKum 2008 ByeBye! : Thuanthu Siar Thiam Ava Thupi Ve!\nKumpi a herliam in kumthar a thleng cuahco vekin dunglam tawite zohsal tikah kan san thuanthu hi ziangtin kan siar ding timi iruat ter. Lungawinak tampi cu tikcu in a liampi vekin duh um lo thuanthu sia tampi khal santiluang in a fen ta ih theihhngilh ttheh an si zo. Zaangramza thuanthu a um vekin ruahban lo malsawmnak khalin nunah hmun kaupi khua a luah ve. Leitlun khawmual tin cuan tikah mi thawng tampi ttap le mitthli tla in an ai-hram lai ah khatlamah mi thawng tampi nuamnung cenin leitlun nun an hmang liam. Tlang killi ihsin, Chin mi, ka duhdawtmi ka miphunpi pawl ka cuan tikah thinlung muril hi a naa in ttah-hah a suak can a tam vekin lungsungah lungawi tertu thuanthu nung khal an um ve. Santiluang cu zo hman in kham theih asi fawn lo; tisuar do tu cu mi aa kan si fawn ding. Ramsungah farah zawnzaihnak le thinlung siatsuah tu boruak ttha lo thlisia in nitin thangthar no nawn pawl thinlung a siatsuah rero mi siseh, a thleng lai dingmi hmailam thuanthu zoh tikah siseh riahsiatza a tam. Khatlamah leitlun khawmual tinah Chin mino thawng siar telin phunsang tlawng cattial le fim zirin an leng hmuh tikah lung a zur in ruahsan ding tumpi a suah ter fawn. Leitlun khawmual tinah miphun dang pawl tlanzuam nakah duhthusam vekin tel ban lo hman sehla Chin miphun Pathian in amai diriamnak le lunghmui zawng tuah suak dingin tumtah a nei ti cu mimal Pathian thawn pawlkom awknak lawng siloin thuanthu nung khalin itheihter theu.\nLeitlun thuanthu hmangin Pathian tumtahnak sungah kannih Chin mi pawlin ziangvek canpual le ttuanvo kan nei ve ih ziangtin Pathian tumtahnak sungah kan telve timi ruahnak in bawmtu dingah leitlun thuanthu tawite vun zohsal sehla.\nLeitlunah, Zisu Khrih taksa in a rat hlan ihsin Greek ramkulh misa pawl fimnak hmangin leitlun milai thuanthu hmasawnnak tampi a rak um. Greek pawl fimnak le calai pawl cu Thuthangttha simfiangnak, hminsinnak le casungah ngannak khalah rak hman asi. Rom ramkulhpi in Khristian sakhuanak cu a ramkulh biaknak ah a rak canter. Cuticun Khristian sakhuanak cu Rom ramkulh sungah a rak karhzai ih leitlun milai thuanthu cu aling letin hmasawnnak a rak um. Khrihfa a rak hrem rero tu ramkulh sungah an siangpahrang in a ramsung mi hmuahhmuah khrihfa cang dingin thu a rak pek. Cui hnu ah Rom ramkulh pi cu Europe Viking pawl kutah a tlaksiat tikah Rom ramkulh ihsin Khrihfa sakhuanak cu Europe ramkulh tiang a karhzai phah. Santiluang in milai thuanthu cu a fen vivo. Europe ram ih England, Spain, Portugal te pawlin anmai ramkulh lawng si nawn loin leitlun killi ah ram an nawr vivo tikah Khrihfa sakhuanak cu leitlun kiltinah a karhzai lawng si loin leitlun khawmual in tlangttong nei thei ding tiangin mirang ttong a rak karhzai. British ramkulh pi in pursum leilawnnak, biaknak, le ram uk awknak lam lawng si loin Khrihfa sakhuanak khal leitlun killi ah a karhzai ter. Cui hnu lamah, Leitlun ralpi voikhatnak le voihnihnak in Europe, Russia, Germany, Japan, pawl nasa ten a siatsuah laiah America cu sumpai lam hlawknak namen lo a rak ngah. Cutin leitlunah thahrum cakbik dinhmunah a rung ding ta. Culawng hman si loin American pawlin leitlun khawmual tinah Pathian Thuthangtha karhzainak hrangah sumpai in siseh milai fehsuak in siseh hna an tuan tikah leitlunah Khrihfa zumnak khal a karhzai sinsin.\nA tawizawng in kan sim asile sersiamtu Pathian in a duhdawtmi milai pawlin rundamnak Thuthangtha an theihtheinak ding hrangah leitlun milai thuanthu santiluang ah hmanrua ttha ah a cang dingmi ram/miphun le uktu pawl a rak suahter vivo ti a lang.\nMilai hman in tumtahmi nei loin zianghman kan tuah dahlo vekin Pathian in ziangkim a sersiam mi le an thuanthu parah tumtahnak a nei asile Chin miphun le thuanthu parah Pathian in ziang a tumtah asi pei?\nRirai biaknak cu Khrihfa sinak in a neh zo ih a hlo zo. Ram uknak lamah mahte uk awknak ihsin kawl sal sungah kan tang zo. Thuanthu lamhawi zawng zoh tikah nauhak te khalin ruat ban ding khawp in kan pupa sunmang lamzin ihsin a pial viahviah zo. Hmangkhong sungih zinghnam awk mi vek, kherkhep sungih zawngrual awh mi vek kan si zo. Kawl kumpi kut hnuai ah miphun pitling kan sinak a hlo cuahco, kan nunphung, kan calai, kan milai sinak mizia tha, lungput le nuntu ziaza pawl a siat cuahco ih Chin mi, Laimi kan sinak miphun porh awknak a tla sinsin. Leitlun ram uk awknak lam hawi zawngin zoh asile buri dip sin in lu tlunah leivut phulh in ttap rero tlak dinhmunah kan ding zo. A suk a so ah kuli hlawh le siahhlawh ttuan in fala ttha ttha tlangval tthattha an vak an tawi, thinlung le thazang bangin an vavai. Aw, kan pupa thlarau ziangtluk an-hai tak hai kei maw?\nSihman sehla, Pathian lam kan zoh tikah ruahsan ding a um lai!\n1988 hnulam ah hramlak ah feh in Chin miphun zalennak, ram le miphun hrangah ka rak fehsuak tikah Chin mi mino tthattha zarual umkhawm in thinlung le ruahnak hmunkhat pumkhat in kan rak cangvai tikah ka thinlung ten ni nikhatkhat ah sunmang cu a kim leh ko ding tiah za ah za zumnak ka rak nei. Kan zaten unau vek kan rak si, duhdaw aw ten pumkhat nun ten kan rak nung, a har, a sur, a saa lakah siseh rilrawn tihal can ah siseh duhbul huatbul nei lo ten unau thei pumseu in ram le miphun hrang ruatin hramlak ah ttan kan rak khuar. Rei a daih lo, Kawl uknak hnuaiah kan milesa thinlung a siat ttheh zo mi a lang, rem awk lonak, lal cuh awknak, thuneih cuh awknak in kan sunmang cu a siat, a phit, lamzin a kham ih khawtawh pit vek dinhmun kan thleng. Hramlak ah nunnak tiang a rak liam tu, thisen in in thutiamkam pi a liamcia unau pawl, kan pupa thlarau pawl ka ruat tikah, ka thlarau in a hnuailam vekin ttongsuak loin hla a sak,\nKa duhdawtnak hmuah riahsiatnak an cang\nKa ruahsan mi hmuah vansannak lawng mawsi\nKa lungthlitum cu riahsiatnak sum in a zel\nCung khua nu lai run rel law\nLungduh lenrual thawn kutzattial kai in\nZaduh lennak can Cungkhua Zingnu in khua ruat she!\nZingpul khua ah khin liancia unau pawl,\nMawhphurhnak ttongkam tairial forhfialnak\nLungsia hlah law ti'n mithmaisia te thawn in sawn\nZilthli nem vun hnem hai law!\nCutikah ka thlarau in kawlkilli a cuanih laitlang ah pitar, putar, farah hnianghni, nauhak te pawl eiding khawpkham le sinfen tthitha nei lo, thingphur lo thlo, ca-hmang khawh lai pawl, Mizoram, Kawlram sung, Malaysia, Thailand, Singapore, le mirang ram tiangah kan milesa pawl mithmai sia te thawn mi kuthnuai ah sal bang in hna an ttuan, nautat hmuhsuam an tuar, harsatnak an tawn mi pawl ka thlarau mit in ka zoh tikah nauhak aa te bangin ka ttap, ka ttang sung hi meiling bangin a saa ih ka mit hi cirhti bangin mitthli ti a luang.\nVoikhat cu New York State ah College ka kai lai ah, computer lab sungah ca ka ngan rero. Ka thlarau cu thlanghra danah a lengih mitthlamah kan miphun pi, ka khuk hrihruai pawl sual sal le milai sal ah an tangih harsatnak phunzakip thawn mithmai sia ten an um mi ka thlarau mit in ka hmuh tikah ka mitthli cu ka biang ihsin computer keyboard parah a fawr. Mi tampi lak ihsin ka suak ih zun inn sungah rei zet ka to, ka ttap ta hnu lawngah computer lab sungah ka lut ih ka ca tuah ding ka tuah sal. THinlung sungih phurrit pawl hi ziangin isawng thei ding ka thei lo.\nVoikhat lala cu zingpit nahzi 3 am hrawngah asi. Thlatang vur tlak lai fang asi. Ka ittthat lai ka tthang tikah ka tum lo pi in ka lung sungah ruahnak a ra lut ih ka mitthlamah zan thlatang khawsik lakah puan hlum sin ding nei lo, nauhak, pitar putar, an khuk pahnih karlakah an lu thup in zan thlatang an tuar lai an rung lang. Ka tho ih zial (carpet) parah bukkhup in "Bawipa, ibawm hram aw, ka tuah thei lomi phurrit hi isawng hram aw, ka miphunpi, pawl farah zawnzaihnak le harsatnak, an taksa le thlarau sal tannak sung ihsin lak suak dingin a tu ah zianghman tuah thei mi ka nei lo. Thiltha ka tuah sak thei lo ahcun an hrangah ka ruahnak hmuahhmuah hi ka hrangah phurrit an si, Bawipa, ibawm aw la ilak kiang sak aw" ti ah thla ka cam.\nCuticun ka kiangkap ah a ummi ka miphun pi pawl harsatnak ziangha ka bawm thei mi um tiah kiangkap ka zoh ih ti tlak lo te ka tuah thei mi umsun ah Pathian hnenah lungawi thu simmi nitin ka nung. Thu fate ka theih mi khal kan miphun pi a hlawkpi tu an um pang pei maw, ti ah ka thinlung in a hlawm ringring. Ka theih mi pohpoh a hlawkpi tu an um pangah tiah tlang cabawm ca ka ngan ciamco theu ruangah mi hrekhat in "lal a duh tuk, thu a duh tuk, MP a cuh zik maw si, email a ngan ciamco" an rak ti. Voikhat cu laimi pakhat kha motor mawng zirnak license "law test" a tuah tikah ttong a thiam lo ruangah in sawm ih tong ka leh sak. Cutikah kan tlun zawngah a lung awi tukih mithmai pan te'n a zal sung ihsin sum $$ malte kir hnethni ten a pai mi a porh ih ipek. A hnenah, "Zianghman ipek hlah aw, ttong ka lo lehsak ruangah tangka ipek asile ka lungawinak ilak sak sal asi. USA ah kan laimi harsatnak reltlak lo tete ka lo bawm thei mi a um can hi ka thin diriam ter tu, ka lunglen ret tertu asi" tiah ka ti ih ka khirhsal. Malaysia ihsin laimi harsa tete an ra thlen tikah an hmel ka hmuh in ka lung a awi zet theu.\nVoikhat cu kan kawhhran (FCCI_ www.falamchristianc hurch.org ) mino le Sunday school nauhak pawl city tour ka fehpi, Indiana State governor, State legislative Assembly hall, Supreme Court, Indy-500 –leitlun ah motor tlan zuam awknak tumbik (no# 1), le hmun dangdangka feh pi tikah supreme court room sungah kan um lai ah kan tour guide pa in "Nan lak ah zosi governor ttuan duh um?" tiah a sut hai. Justine Thang, phunhra kai lai in "keimah" a rak ti. A sut lala ih, "Nan lakah zosi Chief Justice ttuan duh?" tiah a sut tikah APhia in "Keimah" ti ah an rak sang. Ka zumnak mit in ka zoh tikah ka damsung ka mit rori in ka hmuh man lo hmanah kan tesin fa pawl cu a kumkhua "refugee" tiah kawh an sinawn lo dingih "governor" "Chief Justice" tvp in America ramsung mipi pawlin upat nak thawn an ko lai ding asi ti ka hmuhcia tikah lungawinak mitthli cu a luang rero ko. Ka thinlung ten "Bawipa, ziangtik tiang saw kan lo hngak ding" tiah nauhak pawl theih loin ka thlarau in Pathian ka be rero. Cuvek thotho in leitlun khawmual tinah Chin mi phunsang tlawngta a thawng tel si lo hmanah za siar tel in an um ti ka hmuh tikah Pathian ka thangtthat nagaingai. Culawng hman si loin hmuntinah a thleng mi kan Chin mi pawl cu Pathian biaknak hmun nei in kan miphun Pathian an bia ih kan fale te Pathian thu thawn zumnak ah kaihhruai an si ka hmuh tikah ka lung a awi ngaingai ih ka riahsiatnak cu lungawinak in a khuh ttheh sawn.\nMalte riahsiatnak ngan duh mi thinlung sungah a lang hrih. Kan ram milesa Khrihfa kan sinak kum 100 lenglo asi zo. Chin mi zapi ten Khrihfa kan si ti-theih asi zo. Lungawi um tuk asi ti a fiang. Kawlram sung hmun tinah Chin mi thuthangtha sim le Khrih theihpitu mi thawng siar dingin an um ti ka hmuh tikah Pathian ka thangtthat ih ka lung a awi tuk fawn. Culawng hman si loin leitlun khawmual tinah Pathian in Chin miphun pawl a hmang vivo lai ding ti cu zianghman rinhlelh ding ka nei lo.\nCulai lakah malte duhthu a sam lo mi a um hrih. Duhdawtnak, zumnak, pumkhat sinak, tangdornak, daihnak thuthangtha simtu ding tiah pathian palai in kan ruahmi biaknak lam hruaitu pawl kaa ihsin huat awknak, thleidan awknak, pawl tthentthek awknak, hmunkhat ah um khawm thei lonak, porh awknak, midang zoh niamnak, milai duhdawtnak hnakin sinak, milai hmakhua sialnak pawl ka hmuh tikah ka zaang a ram ih ka lung a hmui lo zet theu. Asinan cu pawl hmuahhmuah cu midang mawhsiatnak si loin ka liangparah Pathian in ttuanvo tumpi ipek asi ti itheihter tu sawn an si. Cutikah kan miphun harsatnak, ram uk awknak, pawlkom awknak le biaknak lamah lam hnufual le famkim lonak, sualnak, fehsualnak, sal tannak pawl ka zoh ih keimahin ka tuah thei mi thawn ka khai khawm tikah Paul le Moses in an miphun, an cipi, Israel miphun hrangah an thinlung le an thlarau in a rak tuar mi pawl hi imang ter ringring.\nPaul in, " Ka simmi hi thudik a si. Khrih ta k a si ih thuphan ka per lo. A sia le a ṭha thleidan thiamnak, Thlarau Thianghlim ih ukmi ka thinlung hin thuphan ka per lonak cu fiangtein i sim. 2Ka riahsiatnak cu a nasa ngaingai; ka phunpi ka thi le ka sa a si mi pawl hrangah, 3ka thinnatnak cu cem ti a nei dah lo. Anmah ih ruangah keimah sawn hi Khrih ihsin ṭhensuakmi le Pathian camriamnak hnuai ih a ummi si sawn ningla ka va duh so! (Rom 9:1-3).\nMoses in ""Maw Pathian, ziangtluk sualnak tum so himi pawl in an tuah zo ti cu na thei ko. Anmah hrangah sui in khawzing an tuah zo. 32Sikhalsehla an sualnak cu ngaidam hram aw. Na ngaidam lo ding hnak cun na minung pawl an hmin na khumnak na cabu ihsin ka hmin kha phiat sawn hram aw," (Exo 32:31-32).\nZiangkhal sisehla thuanthu santiluang hi tisuar vekin tahtthim asile cui tisuar cun kaican le ttum can a nei theu ding vekin daihcan le sosang can a nei kan ti thei ke cu. Kan thuanthu cu ziangvek va si hman sehla thuanthu nung lakah Pathian kutcak rak hmu thei tu si ding hi a thupi sawn ti ka fiang sinsin. Ka tuah thei lo mi, ka neih lo mi, ka kut sungah a um lo mi pawl ruangah mitthli tla le riahsia in um hnak in Pathian thlawsuah mi lamzin parah mangbangza Pathian lamhruainak thlun in a remruatnak parah lunghmui ten nitin a dungthlun ding hi zokhal Khrih ah a nung tu pawl tuah ding le lungawinak famkim sawn asi zia hi ka nun in a nunpi ngah zo tikah leitlunah mit ih hmuh theih mi le hna ih theihthei mi, kut in tham thei mi hin ka lungawinak hi ilaksak thei nawn lo. Milai in ziangvek in khua khang khal hai sehla Pathian in milai thuanthu cu a kutsang ah a ret asi ti ka fiang fawn. Thaisun ka kut sungah a um lo na in a kutsungah a ret tu Pathian cu ka bawipa asi ti ka fiang tikah thaisun hrangah phan ding a um lo, ka duhdawtmi ka miphun pi pawl hrangah zianghman ka duhthusam ka tuah pitlin thei lo hmanah ka miphun Pathian cu nitin lam ihruaitu le ka miphun le ram thuanthu kai tu asi ti ka theih tikah leitlun damsung Pathian thawn kutkai in nitin nung in leitlun vanram hi a takin ka hmang rero sawn asi. Cu lawng hman si loin cui thutak cu mi zapi in thei ve hai sehla duhthu kasam, a biktak in farah zawnzaihnak le thinlung retheih a tuar rero tu ka miphun pi pawl hin thei ve in nunpi ve hai sehla ti ah ka sungmuril nitin thla ka cam.\nAw, leitlun milai thuanthu hi siar thiam a va thupi ve!


Phuhrungawknak neilo zetin kan ram dinhmun a tlaniam zia Min Aung Hlaing in relsuak | Falam Online Media\nPhuhrungawknak neilo zetin kan ram dinhmun a tlaniam zia Min Aung Hlaing in relsuak\nRalhraangbawi Min Aung Hlaing in kan ram ukhruai thuneihnak a la hnu, kan ram tlaksiatlam a pan zia cu zo cio ih theihmi a si.\nRamsung buainak a sosang ih, harsatnak phunphun ruangah le nunrawng SAC ralhraang ruangah khua pumhlum rorin Inn le Lo suahsantu khal an um.\nPursum tuahnak a har hlei ah ralhraang dem in an mah thawn hnaṭuantlang duhlotu ram ṭhenkhat cun ralhraang pawl hrem in hna an ṭuanpi duhlo tikah ramsung ah hnaṭuan ding a mal sinsin.\nKan ram buainak le harsatnak hram thok dan kan zoh ciang tikah ralhraang SAC ralkap pawl ruangah sibikin a lang.\nCuvek sicingin, kan ram harsatnak thok tertu SAC ralkap pawl thu le mipi ih kan tuar cuahcomi harsatnak pawl cu rel tel loin ralhraangbawi Min Aung Hlang cun phuhrungawknak sihte tiatte khal nei loin kan ram a tlaksiat zia a relsuak.\nDecember 3, Naypyidaw ih tuahmi SAC ralhraang hotu pawl meeting an nei nakah ralhraangbawi Min Aung Hlaing cun hitin a rel.\n“Kan ram dinhmun zirin rampi ukhruai thuneihnak kan kilkhawi hnu, ramsung ah remdaihnak a um theilo ruangah ramdang thawn pursum tuahnak a remcang lo ih kan ram dinhmun cu tlaksiat lam a pan”.\n“Thil dang ai in, Covid dokhamnak hrang caan tamsawn kan pekawk tikah budget lam khal siseh, ramsung hnaṭuan ṭhenkhat khal cu phawlawng in a um.”\n“Cuhleiah, thu phunphun ruangah Siah pekawknak famkim in a um thei lo. Ramri ih pursum tuahnak khalah Siah pekawknak ṭhiṭhain a um thei lo ih, kan ram in a tuar na zet. Curuangah Siah pekawknak hrimhrim hi pangai le famkim ten kan tuah ṭul.”\n“Cun, bank thawn pehpar khalin daan pahbal le diklo zetih hnaṭuantu an um ruangah Ukhruaitu lam in fumfe zetin kan zohkhen a ṭul. Cumi lawngah tu dinhmun ai ih hmun sang ah kan thleng thei ding” tiah Ralhraang bawi Min Aung Hlaing cun a rel.\n← Myaung Khualut/suaknak gate pawl cu PDF kut ah a um thluh zo\nRapthlakza Indonesia MeisaTlang a puak kuai lai →\nHmunhim ih Zuk pawl Tarlang ciamco a ṭha lo nak san\nJuly 9, 2021 Ni Hnem Sung 0\nYangon ih American Center innpi an kap\nMarch 27, 2021 Ni Hnem Sung 0\nPalikbawi Chit Sein thih thu ah Ralkap media sim rel dan a dang\nMarch 10, 2021 Ni Hnem Sung 0


Japan Hluttaw Nih Kawlram Ih Cozah Din Tum Sit Kawngsi Ralkap Pawl An Cohlang Thei Lo .. -\nMai Sofia June 11, 2021 0\nTuini June ni 11 , Japan hluttaw nih kawlram ih cozah din tum Sit Kawngsi ralkap pawl an co-hlang thei lo nak thu an rel cat zo. tuini Japan ram Sinator tlunta hluttaw pawl in Kawlram ih an buainak thu an rel ih february ni 1 ihsin mi that, mi hrem rero tu Sit Kawngsi pawl cu Cozah tuan ding ah Co Hlang thei lo ding in an zaten an lungkim.\nkan dung kar ah Japan tangta Hluttaw paw in sit kawngsi ralkap pawl co hlang lo ding in an rel ih tuini lawngah tlunta Hluttaw in Sit Kawngsi Rallap pawl cozah tuan ding ah co hlang lo ding in an rel.\nCutivek an rel tikah an zate lungkim ih rel asi ih lungkim lo pakhat hman an um lo.. Arei hlan ah Japan tel G7 tonkhawmnak cu UK ram ah an tuah ding asi.\nDr. SaSa ih zuam nak pakhat asi ih Dr. SaSa khal in Japan pawl hnen ah lungawi thu a rel a sim. hmai lam Kawlram Democracy ih feh pi ding ah Japan cozah nih bawm vivo ding khal a dil.. Cun, UK ram ih G7 tonkhawmnak khal ah Kawlram thu rak lutpi ding ah Dr.SaSa cun a zuam rero,\nSource : Myanmar Celebrity TV Club / – Dr.Sasa’ Page\nPrevious Post: ” NCA Bantuk Ih Kan Feh Ding ” Timi Cu Sit Kawngsi Ralkap Kan Kop Ding ” Ti Asi Maw .. ?\nNext Post: Myanmar Cozah Din Tum Pawl Thlun Ding 5, Asean In An Tuahsak Ih Sit Kawngsi Ralkap Pawl An Thlun Duh Lo ..


Zaanṭim ah Thantlang Taung Za Lat Car Gate An Bauh - Falam Online Media\nThantlang, Taung Za Lat Car Gate cu February 24 zinglam nazi 1:30 hrawngah zo a si ti theilomi nih an bauh i thil ziangmawzet an fir tiah theih a si.\n“Covid 19 boruak ruangah nidang vekin Car Gate ah ka feh ringring lo. Asinan thilphur mawṭaw pakhat kan nei mi in thil a phur caan ah an mamawh ṭheu ruangah mawṭaw mawng pawl ṭawh ka kol ter lawlaw. Car Get ih ka feh lonak khal a rei phah thlang.”\n“Tuizing ah phone call ka dong ih nan car gate an bauh. Thil hlomi um le umlo ra zoh aw in ti ih ka va feh cu caku bawm tumzet thawn Nga car kan retmi bawm 2 a hlo.”\n“Online bazaar tuah pawl ih thil cah retṭhatmi khal a hlo. Cun, thildang pawl khal an haai nasa nan cabu tivek lawng a si tikah an fir lo. Ziangzetman hrawng a hlo ti cu ka thei lo” tiah Taung Za Lat Gate hmu Hlawn Hlawn nih TCP hnen ah a sim.\n“Car Gate ah zaan riak an um nan hivek thil thleng zianghman ka thei lo a ti. An bauh caan hi zinglam nazi 1 kiangkap hrawng a si ko ding a ti” tikhalin Hlawn Hlawn cun a sim hrih.\n2021 Febuary 24 zinglam ih inn an bauh lai hrawng ah hin Aye Chain mawṭaw Desiel khal tamzet a hlo tiah theih a si ih, hih thuthawn pehpar in Aye Chain Gate ṭuanvo neitu kan pehtlaih nan zianghman letnak kan dong lo tiah The Chinland Post in a ngan.\n← Falam Harhdamzung hnaṭuan pawl in CDM ih teltu hmin cazin le Theihternak Capi suah\nFalam ih rinsantlak Upa pathum in Ralkap hnaṭuan sawmnak Cohlang Lo →\nJuly 22, 2021 July 24, 2021 Ni Hnem Sung 0\nFalam ih Covid 19 mina netabik in Damcakten Siizung suahsan\nChinram hriamkaibu zaten an cem hlan lo Kawlrawn ah kir lo dingin MAH in a ralkap pawl thu a pe\nOctober 28, 2021 October 28, 2021 Ni Hnem Sung 0


Nubik Zuun ngai in kum 10 sung kharhkhumaw unau 3 an run suak | Falam Online Media\nNubik Zuun ngai in kum 10 sung kharhkhumaw unau 3 an run suak\nGujarat, Rajkot khua ah Kum 10 kim sung, innsung ih kharhkhumaw unau thum cu NGO pawlkom pakhat a si mi Saathi Seva Group in an runsuak ih tu ah ṭhat lam an pan vivo.\nAn mah cu kum 30-42 karlak mi an si ih nubik ih thihsan tuarlo ah lenglam mi thawn pehtlaihawknak nei lo in nitleu lutnak um lo mi inn-khaan sungah kum 9 luan an kharhkhumaw.\nAmbrish le Bhavesh tiih koh mi mipa pahnih le nautabik nu Meghna Mehta cu an duhdawt zetmi innsang nubik in Kum 2010 ah a thihsan hai ih cuih ṭum in sangkate umlonak inn-khaan sung ah an kharhkhumaw.\nVa runsuaktu Saathi Seva Group NGO ih ṭuanvonei Jalpa Patel cun “Pa khal an nei lai nan an duhdawt zetmi nubik in a thih san cu an tuar theilobik si ko. Kum 85 mi innsang pabik Navin Mehta ih theihternak zar ah kan va runsuak thei” a ti.\nNaked and skeletal: The Indian family rescued after spending a decade in ‘lockdown’ https://t.co/hXIdxGEcEL\nNavin Mehta in nitinten ei-in ding a pe hai ringring ih a mah cu innsung a lut ngam lo. Hnam le mitkher thiamnak (black magic) in i siatsuah pang ding a ti.\nNGO hnaṭuan Jalpa Patel tei` pawlkom cu Navin Mehta in December 27 ah theihternak ca a kuat ih December 28 ah a fale pathum cu an va runsuak.\n“Inn luhnak gate an hren ih lenglam mi thawn pehtlaihawk an duh lo. Sangka kan boh cu kan mangbang thluh. Hnawmbal peng mi lak ah an um. Mipa pahnih cu taklawng in an rak um. Ek le zun thawh nakih an hman cih ruangah innsung rim cu celhawk ṭha a si lo.”\n“Nautabik nunau cu hnipuan a hruh. A pai` tanta mi ei-in an rak bawl. An sam le khabehmul thawn mihring khal an bang lo. Upabik Ambrish (kum 42) cu ṭhiṭha khalin a ding thei lo ih rawl khal a bar ṭhiṭha thei lo. A ruh lawng a tang. Nauta deuh Bhavesh (kum 34) cu hlan thu zianghman mang nawnlo in a um” tiah NGO hnaṭuan Jalpa Patel cun a sim.\n3 graduate siblings kept locked in room for 10 years in #Gujarathttps://t.co/CLvFXOm1dk\n— Zee News English (@ZeeNewsEnglish) December 29, 2020\nMr Mehta fale pathum hi fimthiamnak lam ih zirsang an si. Mipa pahnih in Economics le Law degrees an ngah ih nautabik Meghna cu Psychology in Master degree a ngah.\n“Hivek dinhmun kan thleng nak san cu kan sungkhat pawl in dawi in cam ruangah le nubik in a thihsan mi an tuar theilo ruangah a si” ti`n Mr Mehta in a sim.\nSaathi Seva Group in an va runsuak hnu ah an Lu kawng sak in an thianfai hnu ah thinlung le thluak lam buainak an nei le neilo check dingin Rajkot cozah siizungpi ah an kuat.\nTu ahcu ṭhat lam an pan vivo ih an umdan ih zir in pabik kut ah up leh an tum a si.\n← Portugal Nurse nu cu Covid 19 vaccine a dawt hnu ni 2 ah rinlopin a thi\nTedim ah Covid 19 mina 7 hmuhsuah a si +Tufang Tedim dinhmun →


Spain Ram Thleng Myanmar Media In “Ka Rualpi Pawlin Ralkap An Do Rero Laiah Hitawk Hmun Ka Rak Thleng Cu Ka Thiam’aw Lo, Asinan… – Meifar\nSpain Ram Thleng Myanmar Media In “Ka Rualpi Pawlin Ralkap An Do Rero Laiah Hitawk Hmun Ka Rak Thleng Cu Ka Thiam’aw Lo, Asinan…\nJune 9, 2021 admin Leitlun 0\nKum 30 mi Ko Mratt Kyaw Thu cu media hminthang zet pakhat a si, Yangon ah aum ih ralkap cozah dodal in an sualnak pawl a pholang ringring. AFP in 2017 kum ah Media hlawhtling tin laksawng an rak pe zo.\nMyanmar ramsung buainak pawl arak pholang ṭheu ruangah ralkap in kai dingin an hawl. Caan reipi sung a rualpi tei inn ah a relh. Ralkap in an kaihmi pawl cu rapthlak zet zetin an hrem, an that ṭheu ruangah kaih cu a duh lo ih sahimnak hawlin a relh.\nKo Mratt Kyaw Thu in “Innleng ih kedam awn kan theih tikah in ra kai dingah kan ruat ṭheu, ruah nasa zet ih a sur caan khalah ruahsur awn cu meithal awn ih kan rak ruat caan a tam” a ti.\nZankhat cu a rualpi in “Na umnak an lo thei, Yangon na suahsan lohli a ṭul” tin ca a kuat ih Thailand ramri ah a tlan hngal. Ramri ah NGO le tlangpar hriamkai pawlin an rak bawm. Asinan, Thailand ram khalah a him cuang lo ti a theiaw.\nThailand cozah in aum ti a theih asilen Myanmar ramah a kuatsal ding ruangah Europe lamih tlan theidan ding a tawlrel ih Visa a try hnuah a ngah. Cutin, Spain khawpi Madrid ava thleng thei ih an ramsung humhimnak a dil.\nKo Mratt Kyaw Thu in “Thailand ram ka suahsan ih, vanzam sung lawngah malte ka him thlang tin ka hnangam deuh” a ti. A umnak Spain ramah Myanamr ralkap pawl ih an sualzia le mipi pawl an thatdan rapthlak zetzet cu a ausuak rero lai.\nKo Mratt Kyaw Thu in “Kumkhat, kumhnih sung kan do hnuah nehnak kan co ding. Ka rualpi, sibawi le tlawng sayama pawl cu CDM ah lut in ralkap pawl an do rero lai. Culai ah kei cu hitawk ah ka rak um ih ka thiamaw lo zet. Asinan, khatlam ahcun media pawl an kai thluh asilen zoso cangan ding, zoso ausuak ding” a ti.\nRalkap In “Khuasia Pawlkom In Phuba An La Ding” Tin Ca An Tar\nCovid-19 Thuhla Le Kilkhawi Awkdan: K. Lalremthang


Piahra Te Na Hleiter Thei Maw? - Chinland Today Media\nDecember 26, 2009 8:03 pm·0 comments\nMi lungawi si na duh ahcun mi farah va zaangfah aw;\nmidang hmuhsuam cu sualnak a si. – Thufim 14:21\nAmity Shlaes in a cabu “Hngilhsanmi Pa (The Forgotten Man)” timi sungah US ih pursum leilawnnak tlaksiazettlai caan ih mi tampi nuntu khawsak daan pawl thukzet le theih hiarza in a ngan. Cumi “Hngilhsanmi Pa” cabu a ngansannak cu hnattuannak ihsin an suahmi siar cawk lo minung pawl thu a si.\nTlaksiazetlai caan ih thil umtu daan fiangzet ih langternak hla fing khat phuahmi a um: “Daihnak le sunlawinak thawn a khatmi inn ka sak rero ti’n an sim ttheu. Sanghlom zakhatte ngah ding men ah ziangah ka daansi ve? Tlangleng zin ka tuahmi ah tlangleng an tlan, san tiluan manzet ih tuahmi a si. A hlan ah tlangleng zin ka tuah, atu ah tuah ttheh a si zo, piahra te na hleiter thei maw?”\nHih hla in nunkhuasak a tlaksiatnak ruangih hnattuan zuamzet nain hnattuan ngah nawn lo pawl ih nun a thlengh siatsak thu in theihter saal. Cuvek caan ah kan tuahsak theimi pawl va tuahsak ding kan si.\nGalaiti 2 sungah Paul le Barnabas in mifarah pawl hngilh lo ding le thuthangttha sim dingah in fial (c. 10). Paul in thuthangttha sim le mi tlasam pawl bomnak pek dingah thazaang a pek (Tirh. 11:29-30; 1Korin. 16:1-3).\nSumpailam harsazetlai caan ah thlaraulam le taksalam ih mi harsa pawl hnenah duhdawtnak thawn bawm ding kan si. Paisa piahra cun tulai ah zianghman a tithei nawn lo nain tirhsiannak thinlung cun a ti thei.\nKhuitawk khal ih mi farah le tlasam pawl,\nPathian ih duhdawtmi le zawnruahmi an si;\nAsinan beidong in an um ringring,\nA duhdawtnak kan hlawm ve lo ahcun.\nThinlung hrangih cangvainak tthabik cu\ntangdor te’n midang bawm ih tundin khi a si.


Zan Nazi 1 Hrawngah Nunau Kum 50 Mi Cu Ralhrang Pawlin An Vuak Hnuah An Kai – Meifar\nZan Nazi 1 Hrawngah Nunau Kum 50 Mi Cu Ralhrang Pawlin An Vuak Hnuah An Kai\nNovember 29, 2021 admin Myanmar 0\nMagway Division, Mauk Township, Takundaing khua ih um nupinu kum 50 mi cu ralhrang pawlin kut an thlak ciamco hnuah an kai, an kaih hnuah an innsung thilri bungrua pawl khal an hailet thluh ih an siatsuah.\nNovember 29, 2021 zingpit nazi 1:00 hrawngah ralhrang pawlin an inn ah an va lutchilh, a hmin cu Daw Mya Mya Win a si. Tualsung mi pakhat in, “Kan khua ih um dalan pakhat in thildik loin a hek ruangah sualnak nei lo innsang nubik cu ralhrang pawlin an vel ciamco.\nA pasal le a fapa cu hmun dang ah an tlan ih an relh, an tlannak hi a rei zo ih Daw Mya Mya Win lawng inn ah aum. Nunau pakhat lawng umnak inn ah zan nazi 1:00 hrawngah an va lut cu thildik lo a si” a ti.\nDaw Mya Mya Win cu ralhrang pawlin khuitawk hmun ah an hruai ti khal an thei hrih lo. Mibawmtu Ko Min in Daw Mya Mya Win ih thuhla cu leitlun huap pawlkom ICRC le AAPP hnenah kan sim thei ding a ti.\nZankhat Ah Christian 10 An That\nAA In An Suah Zalen Mi Ralkap/Palik 15 Cu Ralhrang Pawlin An Kai >>>


Duhdaw Aw Dingin Thupek - Chinland Today Media\nSeptember 8, 2010 11:50 pm·0 comments\n1 Johan 3:16-24\nThu in pekmi cu Khrih ih thupekmi bangtuk in, A Fapa Jesuh Khrih kan zum ih pakhat le pakhat kan duhdawt awknak ding kha a si. -1 Johan 3:23\n– Thufim 6-7\n– 2 Korin. 2\nA upa zomi faale pawl ih ttuanvo daithlan ruangah Singapore ram ih nutar le patar pawl cu farah bomnak pawlkom le acozah hnen ihsin sumpai bomnak hawl an ttul. Bawi pakhat in, “Duhdawtnak upadi kan tuah thei lo,” tiah a ti.\nBible in, “Bawipa nan Pathian ih thukham, tuihsun ih ka lo pekmi hi, nan thlun ih Amah nan duhdawt, A thu nan ngai ih A Daan nan tuah a si ahcun nan tthangso dingih miphun tumzet ah nan cang ding” (Daan. 30:16a) a ti. Jesuh in, “Bawipa nan Pathian cu nan thinlung zate, nan nunnak zate, nan ruahnak zate le nan thazaang zate thawn nan duhdawt pei,” (Marka 12:30) a ti.\nDuhdaw aw dingin Pathian in ziangti’n thu a pek thei? Kalvari thinglamtah parih a langtermi, a tumzetmi a duhdawtnak ruangah thupek theinak thuneihnak a nei. Johan in, “Duhdawtnak taktak cu ziang bangtuk a si ti kan theih theinak cu hiti’n a si: Khrih in kan hrangah a nunnak a pek….Thu in pekmi cu … pakhat le pakhat kan duhdawt awknak ding kha a si” (1Johan 3:16, 23).\nDuhdawtnak langter dingin Pathian ih thupek ngai le thlun dingah ziangvek caan ttha na nei? An ttulsammi pek le fingkhawinak in na nu le na pa upat maw? A dam lomi rualpi tuamhlawm maw? Duh ding har pawl ttong neem in biak maw?\nBawipa, kan hrangah na nunnak na pek ruangah midang hnenah duhdawtnak langter dingin in bawm aw. – C. P. Hia\nDuhdawtnak cu lungput a si, duhdawtnak cu thlacam a si,\nRiahsia mi le, beidong mi thinlung hrangah;\nDuhdawtnak cu midang hlawknak duhsaknak a si,\nDuhdawtnak cun a unau ih sual ruangah a tuar ttheu. – Anon.\nPakhat le pakhat kan duhdawt awk tikah,\nPathian kan duhdawtnak kan langter.


Ka Ttuanvo A Si - Chinland Today Media\nKa Ttuanvo A Si\nJanuary 18, 2010 12:39 am·0 comments\nZo ih par hmanah phuba la hlah; mi na huatnak kha na thinlung ah taapter ringring hlah; nangmah le nangmah na duhdawt awk vekin midang khal duhdawt ve aw. – Puithiam. 19:18\n– Seemtirnak 43-45\n– Matthai 12:24-50\nAmerica ram thlanglam ah thleidan awknak a nasatzet laitak 1955 kum ah midum tleirol Emmett Till cu Chicago ihsin Mississppi ih a sungkhat pawl a va tlawng. Mirang fala pakhat a biak ngam ruangah Mirang tlangval pahnih in an that. Thutthennak zung ah thutthentu zaten Mirang an si ruangah a thattu Mirang tlangval pahnih cu an sualnak kan hmu lo tiah an thlah. Nehhnu ah a thattu pahnih in an sual an phuan saalnak Life Magazine ih cahram pakhat ah an ngan.\nThu an tthen hnu ah Emmett ih nu in, “Kan dung thla hnih lai ahcun Chicago ah innkhan tthazet ka nei, hnattuan ttha ka nei, fapa pakhat ka nei. Thlanglam ram ih Negro pawl buainak an ton tikah, anmai’ ttuanvo a si, keimah thawn a pehpar aw lo tiah ka rak ti. Ziangtluk in ka ruat sual ti, atu lawngah ka theifiang saal. Leitlun khui hmun ih kan um khal le Negro mi kan zate ih ttuanvo a si zia ka fapa an thah mi in i hmuhter zo,” tiah a ti.\n“Nangmah le nangmah na duhdawt awk vekin midang tla duhdawt ve aw,” (Puithiam. 19:18) timi Baibal cang kha Jesuh in a laak ih, “Na innhnen kha nangmah na duhdawt awk vekin na duhdawt ve pei,” a ti (Matt. 22:39). Innhnen timi cu kanmah thawn naite ih a ummi le kan bomnak a ttultu pawl khi an si. Kanmah le kanmah kan kilkhawi awk vekin kilkhawi ding mi an si.\nInnhnen vengpa duhdawt timi cu an tuarmi hremnak, an natnak le a dik lo ih an tuarnak kha kanmai’ taa ah canter khi a si. Cumi cu Khrih dungthluntu kan zate ih ttuanvo a si.\nRuah bet dingmi:\nZiangti’n innhnen ttha kan si thei ding? Mi hmuahhmuah upat, bom, mahte lungthawhnak in mi bom, innhnen thawn pawlkom, dik lozet ih tisiat a tuartu pawl hrangah ttong suak ngam ding.\nZawnruahnak in duhdawtnak cu tuahnak ah a canter.


Australia In Kawlram A Lethnih In Bawm Ding - Chinland Today Media\nAustralia In Kawlram A Lethnih In Bawm Ding\nJune 9, 2012 1:37 am·1 comment\nCarr le Suu Kyi\nJune 07, 2012 | Reuters\nAustralia acozah cun Kawlram tlunih khamnak a tuahmi a zaten hlihsak a tum thu leh a hlan hnakin a lethnih ih bawmnak a pek mipawl titam ding a tum thu a puang.\nKawlram tlunih khamnak a pek theumi pawl cu hmaizarh sungah hlih thluh a si ding nan hriamhrei thawi bawmawknak cu a tel hrih lo ding tiin Foreign Minister Bob Carr cun a puang. Kawlram ih thlengawknak a tuahnak ih thazaang peknak a si ti khal cun Carr cun a sim bet.\nCarr hi tuizarh tlawngkai nili ni ah Kawlram a tlawng ih President Thein Sein leh Aung San Suu Kyi khal tonnak a nei. Hotu upa pawl a tonnak ruangih thusuak a si thu khal Carr cun a sim. Carr hin Kawlram President Thein Sein khal a ram sungih tlawng ding khal in a sawm cih.\nTui kum April thla ah Kawlram tlunih a khamnak pawl hlit dingin Australia acozah cun ruahmannak rak tuah zo ih sumtuahnak ih rualpi awknak ding pawl khal a telh cih. Hitiih a tuahnak san khal a liam cia miih Kawlram a thleng danglamawknak pawl cu siarsak in leh mipi zalennak hrang hmalaknak tamsin a neih theinak dingih a forhfialnak leh a tulnak pawl ruangah a si.\nAustralia Foreign Minister Kawlram Tlawng Ding\nAustralia In Kawlram Tlunih Khamnak Hlit Ding\nJimmy Carter Kawlram Tlawng Ding\nThein Sein Le Aung San Suu Kyi In Kan Ram Lungrualnak Taktak A Thlenpi Thei Pei Maw?\non June 9, 2012 at 3:00 am\nKawlram cu a ramsung mipi ih zumlo daan le ruah lo daan in a thleng aw rero.\nRamsung mipi hrang ahcun tamzet thlengawknak thlenglo in an ruat.\nAsinan media cun thlengawknak thu lawnglawng a tarlang. Milian sumpai hman ding ngai2 nei lo bangih um an tam men thei.


Kum 16 mi in A Nu le Pa thattu Taliban ralkap pathum a Kaap that | Falam Online Media\nAfghan fala note in an tualhmai rori ih a nu le pa thattu Taliban ralhraang mi pathum cu a pai` meithal AK-47 thawn a kaap that.\nKandung zarh ih thilthleng a siih, Taliban ralkap 40 hrawng in an umnak central Ghor province, Geriveh khua an siim ih fala Qamar Gul (kum 16) ih pa hawl in zinglam nazi 1 hrawng ah an inn ah an luhkhum.\nFala Qamar Gul ih pa cu cozah hnaṭuan a siih Taliban ralkap pawl in Afghan cozah a bawm a si ti`n an puh ih kaai dingin an hawl mi a si.\nAn inn sung ah an luhkhum hnu ah Qamar Gul le a naupa (kum 12) hmuhhngan rori ah a nu le pa an that sak. Qamar Gul cu ningna thinheng supawthei loin a pai` AK-47 meithal a cuh ih Taliban ralhraang pawl cu a kaap ve hai.\nTaliban ralkap pathum a kaap that ih khawsung mipi le cozah hnaṭuan pawl in an bawm bet ih nazi 1 sung an kaap aw. Khua mipi le cozah hnaṭuan in lungrual ṭih loin an do ruangah Taliban ralkap pawl cu an tlan hlo thluh.\nQamar Gul tei` sungkua cu an umnak khua ah unau sungkhat ṭhitha khal nei mi an si lo. Nan, tuahcun, Afghan cozah in an unau hnih in hmun himnak ah an ret zo.\nGhor province governor Mohamed Aref Aber cun, “an hmuhhnganpa rori ah an nu le pa an that sak ruangah an thin a phang tukih nihnih sung lai an ṭong ṭhiṭha thei lo. Nan, a nu le pa thattu hnen ah phuba an laak ngah ruangah an hna a ngam” tiin a sim.\nAn unau hnih ih ralṭhatnak cu Afghan cozahpi in upatnak a pek ih rampi President khalin a inn ah leng dingin a sawm hai a si.\n← Falam khua Lut/Suak nak Gate pahnih ah an Duty nawn lo ding\nCNLD in MP zuamtu Ding Pawl Nemhnget Zo →


68 | VCTH\nHome » Cahram » 68\nBy vcth on July 17, 2013.\nMr. Luis cu kan bank ih analysis ṭuanvo neitu a si. Director pa in thu ṭhencetnak pawl a tuah hlan ah Mr. Luis in ziang hmuahhmuah zohfelnak (analysis) a tuah sak ringring a ṭul. Cui bank cazin pawl a zohfel lai ah cun Mathematics (tinchia) tampi a hmang nan report a ngan tik ah cu Math cu a hmang lem lo. Report a ngan mi pawl, zohfelnak le research a tuah mi pawl a ṭhatuk ih amah ih sinak ṭuanvo hi kan bank hrangah a thupi nasa.\nLuis cu khawitawk a feh khal le analysis le research tuah ringring mi a si. Voikhatah Super market pakhat kan feh ih, coffee kan in. Minung lut suak kha a zoh ih, nazi pakhat hrawng rei hnu-ah, himi market hi rei lo ah an sung thlang ding a ti. A sim vekin, rei lo ah an rak sung ngaingai.\nVoikhat ah hnaṭuannak thu thawn ramdang kan va feh. Cumi khua ih minung pawl ih sumleut (income) kha analysis a tuah cih. Ka va zingzoi tikah cun, Luis’h zumvek in a si ngaingai. Luis in ‘zin par ih a feh rero mi motor pawl zoh in analysis ka tuah mi si’ tin in ti.\nLuis cu mi nuam pakhat asi. A hnaṭuan leh a sumlut tla a ṭha nasa. Analysis lawng tuah a siih.. thu ṭhencettu ngaingai tla a silo ih, hnaṭuan ṭuankhung le bicih tuk pawl cu a si lem lo. Asinan, tuhrawng Luis ka zoh tikah a thin nuam lo hmel nasa. Capoh sim thei ringring mi pakhat a si nan, a ṭong mal nasa. Amah kan biak le tla thei lo vek, aa vek nawn, lungfim mumal loin in zoh rero men.\nNikhat hnaṭuan thu thawn a zungkhan ah ka va feh ih, ka suak zik te ah…Bizu sungih hmanbawng pakhat ka rak hmu. Cumi hmanbawng sungah mirangca in 68 timi te kha cahnah pakhat parah ngan in, hmanbong te a si. Ka zoh rero ih ka theithiam lo.\nKa khauruah a har rero timi kha Luis in a thei ih, to sal aw in ti. Cumi hnu in…….. Voikhatah hnaṭuan thuhla thawn India ah a va feh. Hotel pakhat ah a um. Nikhat ah Hotel sangkate ihsin lamzin a zoh rero laiah, nauhak pate pakhat, kutdawh pate pakhat kha a rak hmu. Amah daan ten analysis a tuah thlang. Voi zait a dil hnu ah paisa a hmu thei timi kha a zoh rero. A tam sawn cu nauhak pate kha, zoh hman an zoh lo. Nazi pakhat lai analysis a tuah hnuah a phi a ngah. A tlangpi thu in, voi 68 a dil hnu lawngah voikhat a ngah ti a si.\nHnaṭuan kan sut (apply) tikah voi 68 apply tuahhnu ah voikhat hrwng lawng interview in ko sehla ziang tluk in kan beidong pei. Hi kutdawh pa hi a thih tiang kumkhua in lamzin parah kutdawh a ṭuan ṭul ko ding. Himi thu a ruat ih a thin nuam lo nasa. Zohman ih ziang siar lo mi, zoh paih lo mi Kutdawh hnaṭuan hi kum 10 hrawng ṭuan sehla timi a raut tikah, a raut ngam lo.\nLuis in a fapa kha, kutdawh hnaṭuan nikhat hrawng va ṭuan hnik aw tin a fial. Zaanlam a fapa a rak thlung ih, a fapa in “kutdawh ka ṭuan tikah ka thinnuam lo bikmi cu ka rilrawng mi a silo. Minung kan si nan zohman mithmai ṭha pek lo, biak duh lo mi minung” ih kan can kha a na ka ti bik a ti.\nCui sin, Luis cu Hotel ṭha ah rawl a va ei nawn lo. Nunnom, zingkhan (Luxury) thil pawl a lei paih nawn lo. A feh ringringnak hmun cu mifarah pawl umnak lawng a si thlang. A cang thei tawk in a zoh khen. A man caan tinten mifarah pawl hnenah SAL, RIANTU vekin a va bawm.\nKa thei thiam zo. Mi farah pawl an duh mi hi, ci-al, ci-thlum, sangreu te lawng ngah duh mi an silo, minung pawlih upatnak, cohlannak te tla an duh ve timi Luis in a thei thiam zo. An hnen a va um caan ah, mifarah pawl kha minung an si vekin upatnak ngah ding a duh sak ve. Mifarah pawl an ṭul mi thil pawl kha a paisa in a lei sak. Mifarah pawl an hmang mi Pakan sia pawl kha a hlawn ih Pakan tha a lei sak. Mifrah pawl an it nak tangphah sia, fihnung ummi pawl kha a hlawn ih a thar a lei sak.\n“Mifarah pawl kha, a tuarpi ding, zawnruahnak nei pi ding” tin mi tampi in kan ti ringring. Asinan, Luis in cu mifarah pawl kha upat (respect) ding an si ti in theih ter. Mifarah pawl an ih ṭul mi cu duhdawtnak mithmai pante le minung an si ve ti upat peknak te a si. Himi ruahnak te hi nambat te pakhat in a rak ngah. Cumi nambat cu 68 a si. Nambat pawl ih thupitnak cu Luis in a rak ruat ringring mi si.\nA rak hman.\nCui nambat in a nunnak kha a thleng ṭheh.\nLee Chia Tung (Taiwanese) ih 68


Lai Ṭong In A Daih Lo - Chinland Today Media\nJuly 10, 2017 8:52 am·0 comments\nMirang ṭong ih, hla mawi zetzet kan ngai mi, biazia mawi zetzet kan siar mi le ca ṭha zetzet kan siar ngah mi pawl Lai ṭong in simfiang kan tum tinten “Kan ṭong in a daih lo” kan ti ringring. Tui’ Mirangca kan timi, Mirang ṭongfang pawl hi Mirangca a si thluh lo, miphun dang ṭong an lak sakih Mirang ṭong ih an can termi a tamsawn a si.\nMirang pawlin Greek, Hebrew le miphun dang pawl ih ṭongfang pawl an cawng ih English ṭong ah an suah sak. English ṭong tiah kannih pawl in kan rak hmang. English ṭong hi cu, a va thuuk ve tla kan ti ṭheu. Anmah English pawl ṭongfang ngainga cu kanmah vek, ziangkim an duh vek ih simfiang daihnak ṭong bungrua hman an rak nei ce lo. Asinan, miphun dang ṭong, mawi zetzetin hman sak daan an thiam ruangah leitlun ah Mirang ṭong hi thuuk zet le kau zet huap vekin kan thei asi.\n2017 ih US Falam Calai seminar ah Dr. Kenneth Van Bik in Mirang ṭong 60% cu miphun dang ta an lak mi a si thu a sim. Tui’ Falam ṭong kan timi tla hi, leitlun miphun hmuahhmuah ṭong kan lak khawmmi a si ve. Kala kan timi India ih phun-u pawl Vai pawl le kan Falam tong tla cu, a bangaw tam nasa. Sammehnak, “kaihci” tla kha “kaihci” an ti ve ih, umzia neilo an ṭong tikah “Mat-lap” um lo an ti ve. Kannnih khalin “mat-lap” timi ṭongfang kan hmang ve. Kan thinheng caan ah “sala” kan ti’h himi hi Vaipawl ih ṭong uarbikmi pakhat a si ve.\nFalam ṭong kan timi lakah Kawl ṭong khal tam tuk kan hmang. Tahṭhimnakah, camibuai a sung tivek, rak bet vivo awla. Falam ṭong ah English khal kan hmang tam nasa. Special thlacam tivek, na style tuk tivek, meeting kan nei ding tivek, nan ready zo maw tivek, rak bet vivo awla. Falam ṭong kan timi hi, Falam ṭong hmang pawl ih ṭongfang lawng cun miphun pitling ṭong ah a cangsuak thei lo lawlaw ding. Curuangah, miphun dang ṭong mawi tete le rem zetzetmi pawl kan lak sawng thiam vivo a ṭul. Tui’ Falam ṭong ah kan unau Tidim ṭong khal tampi kan hmang, Mizo ṭong khal kan hmang ih miphun kip ṭong kan hmang rori ko.\nCuangah Falam ṭong a hmangtu pawl in, Falam ṭong hi a karh sinsin thei dingah tuanvo kan nei. Cu rualrual in Falam ṭong hi hloral vivo, tenau vivo ding khalin a tong hmangtu pawl lala in kan tuah pang thei. Curuangah Falam ṭong kan timi kan lian ter daan ding, kan pitling ter daan ding ah ziangvek thinlung kan nei ngam timi a thupi. Dr. Than Bil Luai ih a simmi thinlung neh zet pakhat ka cing lai. Tong hi sersuah ciamco hnakin, tong um-cia hman thiam ding a timi hi pomrem thiam a ṭha. Curuangah ṭong hi a ser ih ser suah ciamco hnakin, ṭong umcia mi, Kawl, Mirang, Vai le miphun dang ta hmansak thiam daan kan zuam a ṭul.\nTong hi sersuah ciamco le polsuah kan tum tuk asile, Facebook timi tla kan let tum dingih, phone tla kan let tum ding ih computer timi tla kan let tum dingih zohman in kan hmang peh ngai cuang lo dingih kan rethei aw ter thei. Online tivek tla leh ngaihnak a um lo. Company hmin letlin tum thawn a bangaw zik thei. Curuangah a um cia mi leitlun ṭong pawl sawn hi kan Falam ṭong thawn milaw dingah kan hman thiam sawn a ṭul. Asinan, Midang ṭong pawl kan lak thiam hlan ah tui’ kan neihciami tongfang pawl le pipu ṭong khuun, pipu zaihla pawl tla hi theihfel le hman ṭangkai kan thiam hmaisak a ṭul.\nA hnuai ta pawl hi rel khawm sehla….\nFalam ṭong a hnget, a pitlin sinsin theinak dingah ziangvek cin in miphun dang ṭong kan hmang khawm ding.\nMiphun dang ṭong Falam tong ih kan hman thok daan ding le kan ngan daan ding pawl tla ziangvekin a si ding.\nFalam tong a karhhzai theinak dingah ziangvek in a tong hmangtu pawl an thinlung an timtuah ve ding?\nMission Hnatuan ih Nun Liam Cu Ngaisan A Um Bik Lo Maw?


Lai Tlang Ah Ka Kir Sal..\nTlangpar in kai pi. Lairam a kel ko. Caw khal pawl….tih ding zanthing la pawl…lofeh tlung sukso pawl….a nuam pam. Laitlang in fehpi taktak. Laitlang kan thleng kha cun, ka thinlung ka thleng. A hlan ih ka um vek in ka um sal ding ka ti. Cu cu, ka thinlung thuthup a si…\nRawl ei khal ah umhai thawn tihang ka hrawp…ka kut fai le fai lo in kawhhawl le busul pawl bak ka ei…\nPum puar tak. Ek ka va thawh…taw kolhnak tak ngial hman a um lo…hnahthing bak in ka tawek cu ka hru ve ko…lamzin kap ah zun/zin zit mai…a nuam sawn. Nupi nu pawl khal lamzin kap ah an hni hlim in zun an thawh zurzo mai…kan zalen pam… Lo in feh pi uh ka ti…lo ah duh thusam in ka au vivo…A hlan ih kan nuam daan vek cun a um thei nawnlo nan…Laipa cang sinak le thinlung put daan cu a kel ko…thengre pawl bak an rak ai lai…meisakhu tla tlangkip ah hmuh ding a um…lung cu a leng ruangro ko…..\nKei cu kan rak tlanlennak hmun le tlang pawl ah lileng in ka thleng sal...liamcia caan pawl ka ruat…nan zaten ka lo hlam…nu le pa nei lo vak vai bang in khawi ah nan thleng theh….\nA Fanu Pasal Neih Ih A Pai Thusim Mi\nNeihawknak puai hmangtu mipi hmai ah a fanu neihsun kut kai phah in le a fanu ih pasal ding mopa hmai zoh phah in hitin a sim….\nNitin Pathian Thawn Lamleng Tlang Nun\nBible Cathianghlim sungah Pathian thawn lamleng tlang theitu minung malte lawng kan hmu thei, cuipawl cu Enoch, Noah, Abraham le Zacharias pawl tla an si. Enoch hi an lak ahcun langsarbik a si. Annnih hi Pathian thawn lam an leeng tlang thei. Tong dang cun, Pathian thawn an titi thei. Kum 365 lenglo sung Pathian thawn an feh tlang ti rori in Cathianghlim sungah ngan khum in a um a si (Sem 5:21-24).\nPathian thawn lamleng tlang thei ding cun Pathian thawn thinlung le hmuntinmi bangawk tla arak tul. Minung lak khalah thu-nuam relpi ding, rualpi kan hawl ih titi nuam hi zocio khalin kan duhmi cu a si. Cuvekin, Enoch le Pathian khal kum 365 sung an rak pehzom aw thei. Pathian in minung hmaisabik Adam a sersiam thluh khalah Eden hmuan sung ah tlai ni neem tinten an lam an leng tlang timi kan hmu thei (Sem 3:8).\n“In duhdawt Ngaingai Maw”?\nPeter hi hnaset le rualbaan lo asilo nan Jesuh in veithum rori “I duhdawt maw” tiah a zonzon in a sut.Ziangruangah veithum kherkher a sut tiah ruah tlak asi. Peter in Jesuh veithum ciahciah a rak phatsan dah ruangah veithum kherkher a suhsalnak a si thei.\nAhrimhrim in number pathum hi umzia a nei. Thimnakah, Jonah kha ngapi sungah nithum le zaan thum sung arak um. Cun, Paul khal nithum sung amit a rak caw dah, cuvek thotho in Peter khalin Jesuh cu zan khat thilthu ah veithum rori a rak phatsan.\nJesuh in Peter a rak duhdawtnak cu duhdawtnak sangbik a si. Cucu “Agape” duhdawtnak kan timi, vanlam duhdawtnak a si. Asinan, Peter cun Jesuh cu rualpi menmen vekih duhdawtnak, nun liamnak tel lo “phileo” duhdawtnak thawn a rak duhdawt. Jesuh ih Peter duhdawtnak sangbik thawn a duhdawt lai ah Peter cun Jesuh cu a menmen in a rak duhdawt. Curuangah asi, Peter in a nun tiang liam ding cu a rak ngam lo ih veithum arak phatsan.\nPathian Hnatuan ah Kan Bang Tuk Pang Maw?\nPathian thuthangţha sim ih caan hman ringring, thlarau hlo tampi kai rero le ministry hnaţuan rero hi Pathian lungawinak bik si dingah a zumtu kan tam zet thlang ding ka zum. Cuipawl cu Pathian ih, riahsiatnak cu a si hrimhrim lo. Asinan, cu hnakih a lungawinak sawn cu Pathian thawn nai aw te ih nitin biakawk thei ringring sawn hi a si.\nZiangtin Kan Thlarau Nun Kan Cak Ter Sinsin Thei Ding\nJesuh Khrih dungthluntu kan sivekin, thlarau lam ih kan cak sinsin thei nak dingah a hnuai ih thil pathum hi kan ṭulzetmi a si. PATHIAN THAWN NITIN CAAN HMAN Pathian thawn biakawknak caan, Pathian thawn komawknak caan tuah aṭul. Thlacam le Bible siarnak thawn Pathian thusuhnak caan ti khalin kan ti thei. Nitin, Pathian thawn biakawknak caan kan neih lo asile, olte in kan thlarau a cau thei. (Ephesian 6:10) ah Pathian thawn pehzom aw uhla, nan thazang cak ter sinsin uh ti’n a um.\nTumtahnak Pathian Hnenah Dil Ding\nTuini tiang tumtahnak a nei thei lo pawl, tuini tiang hmailam ah ziang ka cangsuak ding ti a thei-thei lo pawl hrangah thuṭhangtha a um.\nAustralia, Melbourne ih ka fehsuksonak ah Mirang le Midum suakthuan rual lam lengtlang ka hmuh tikah minit pakhat hrawng ka dingih ka zoh thlun ta hai ṭheu. Midum le Mirang duhdawt aw zet in thunuam rel in an pom aw, an capoh aw, kut an kai aw, an nuam tlang pawl ka hmuh tikah, leitlun remdaihnak hrang tuanvoneitu bik bangin ka rak lungawi thei emem a si.\nKa Pa Cu\n“Ka pa asinak taktak le amah ngaingai hi ka thei dah lo ding”- Eminem\nThlisia a hran ih nimthla a kau zohzoh ih khua a riit ahcun ka pai hnen ah ka tlan! Veikhat cu ka damlo ih ka pa in “Damlo ka ning” in tiih ka dam cih. Veikhat lala cu ka pa nih, napin i thawi ih ka thihbum lawlaw, cule a thinhartuk ti ka thei ih nuam tete in ka nung sal. Veikhat thotho ah ka pa nih ka taw i thawi tum ti ka thei ih ka rak kham ngah, cule “Kham hlah, napin ka lo thawi ding” in ti ih ka kham sal lo. Veikhat lala cu ka tap ringring ih sangkate ihsin i thlak tum, cule ka tap duh nawnlo lemlo.\n“Love Locks” timi duhdawtnak tawhkalh hi a uartu a tam sinsin. Mi a thawngtel in an duhdawtnak langternak ah tiin lilawn le khawluhnak tivek ah mikip hmuh ding ah an fala le tlangval hmin ngan tahrat in an tarlang theu. Himi Love Locks timi (duhdawtnak tawhhren) ih a khihhmuh duhmi pawl thenkhat tla cu kan duhawtnak kumkhua in ti langtenak le dodaltu pawl lak khalah kan thenaw lo ding timi langternak khalah a si.\nLai Mino Lam A Pial Tum Ka Hmu, Lungphang Le Riahsia In Ka Khat\nKan dung zarh ziat hman ti lo ahkhan online parah cangan danglam zet pakhat ka hmu ih ka riahsia ngaingai. Ka siar vete’n ka thin a kuai zet. Lai mino pakhat ih canganmi a si. Catlang tawi zetih nganmi ca a si. A canganmi cu Pathian nung a um ngaingai le um ngaingai lo a rinhlelnak thuhla a si. Midang ih fuihnak ih a nganmi a silo zia, ka siar veten ka thei cih thei ko. Amah vek kan Lai mino lakah ziangzat kan um hrih ding timi ka thinlung ah a um. A zumnak le a khawruahnak a ngan lang ngamnak parah ka hlut zet fawn. Kan Lai mino pakhat, Pathian nung biaknak ihsin a pitling ngahmi, tuini tiang Pathian nung a be rero lai mi in Pathian a um ngaingai ding a zumlo lemlo thu le a thinharnak a nganmi hin ka thin i zun nasa. Ziangruangah cuvekin a ringhlel ti asile, a zummi a Pathian nung a rak thei ngaingai lo a si thei. Pathian nung ih duhdawtnak, a thatnak le a umpinak hi a rak co ngaingai lo tla a si thei. Cun, a thinhar tuk nak ruangah Pathian umpinak a ruahsan thei nawnlo tla a si thei…


HNATUAN PI NA DUH LO MI MILAI PHUN 7 - Hre Mang\nPAWKOM > \nHNATUAN PI NA DUH LO MI MILAI PHUN 7\nHNATUANPI NA DUHLO MI MI 7\nBy Phil Cooke @ Churchleaders.com\nA hnuailam mi pasarih pawl hi pawlkom na tuannak ah ralring ringring aw, hivek minung pawlin a thabik ruahnak le tumtahnak tla an siatsuahthei asi.\n1. Ar hla fingkhat thei\n(The One-Trick Pony)\nA theihmi pakhat par lawngah hngat aw in pawlkom le midang hmuahhmuah parah cuai a thlai, umter, fehter a tum ringring. Cui a theihmi pakhat khal cu a tikcu le can, hmun le ram thawn a kaih aw lo mi arak si. A theihmi le hmuhmi, pomdan thlun thei lo tu pohpoh cu dik lo ah a ruat ringring. Lamzin dang a um timi khal a ruat dah lo ih a pom thei dah lo. A theihlo mi theihbet dingin tangdor nun nei in zir kal a duh lo. A theihmi pakhat “Cepa na khuang thlah hlah law” ti vekin a kai feofeo. Cui a theimi cu pawlkom hrang ah a thabik le dikbnik a rak si fawn lo. Pawlkom thatnak thilthabik le canpualtha lamzin daltu asi.\n2. Kelpa tanhmun khuar (The Empire Builder)\nPawlkom sungah tuanvo neitu asinan a tumtahmi cu pawlkom pumpi thansohnak, thatnak asilo, amai bulpak lamtang tuah, dinpitu, a thuvekin ziangkim fehter dingin le pawlkom canpualtha akutsungah ret dingin bukhur ringringtu asi. Hruaitu le midang vaw thla dingin lamtang a tuah ringring dingih pawlkom sung thu thluknak le caanpualtha pawl cu anmai duhzawngin fehter dingin a neihsun thazang, ruahnak, le pawlkom bungrua tiang a hmang ringring. A tuansuahmi hnakin a siatsuahmi a tamsawn ringring. Pawlkom pumpi thatnak hrang hnakin amai bulpak ruahnak le duhdan in ziangkim fehter ding thupi sawnah a ret ringring mi asi.\n3. Tlinlo (The Incompetent)\nTuanvo tuansuak dah lo. Tuanvo zem tikah hruaitu pawl thu el loten a lak ringring, a tuansuak dah lo. Hruaitu pawl thu cu a el lo, tuanvo cu a cuh ringring, nan a tuanvo a tuansuak dah lo. Midang hnaihnoktu, hnatuan pelhsolh tertu asi ringring. Kum xxx tiang pawlkom sungah rin um zetin a um nan, a tuanvo a tuansuak dah lo ruangah pawlkom thansohnak daltu asi ringring. Mihlun asi tikah tuanvo pek lo awk le a mawi lo ih tuanvo pek le a tuansuak dah fawn lo tikah pawlkom thansohnak daltu asi.\n4. Saphu depte (The Hysteric)\nPawlkom sungah thu fate maw, a tum maw, thubuai le harsatnak a um tikah amah thawn apehtlaihmi pohpoh hnenah thu a sia thei bikin thu a Karhzai ter ciamco. Pawlkom thatnak duhsak ngaingai vekin a lang nan a tongkam le umdan in a siatsuah ringring. Midang ruahnak sungah thlaphang dingin, tih dingin le an lungawinak le phurnak siatsuah ding ko in a tongkam a thlah, thusia phurtu le karhzai tertu asi. Cutin pawlkom sungtel pawl hrangah tihnak, thlaphannak, phurnak co tahratin buainak le harsatnak a um taktakmi hnakin cumi pa ih thusia a karhzaitermi in pawlkom a siatsuah sawn ringring. Mipi phurnak a siatsuah ih rinsan awknak tla se dingin thusia a thlah vivo. A thazawng in ziangtin buainak le harsatnak kan pahtlang ding timi a ruat dah lo, a suahpi dah lo.\nHruaitu pawl tlaksiatnak ziangtin ka bawm ding ti um loin hruaitu pawl tlaksiatnak le harsatnak cu hmanrua tha ah hmang tahratin mipi, pawlkom sungtel pawl amai lamtangah tuah a tum ringring. Midang siatnak cu a hmanrua tha asi ih lamtang mibur, a mah tantu a hawl ih hruaitu pawl tlamtlin lonak sim le rel cu a rawl thaw bik asi. Cuticun pawlom sungtel pawlin an pawlkom parah siseh an hruaitu parah siseh an rinsannak, phurnak, duhnak, hngat awknak, pehtlaihnak pawl a siatsuah. Cuvek minung pawl cu pawlkom sungah an um rei poh asile pawlkom siatsuahtu an si.\n6. Cangcel (The Spineless)\nZianghman dinhmun a nei lo. Pawlkom sungtel asinakah hngat awknak thuhram, thuken a nei lo. A kiangkap minung pawlin an sim le relmi thu parah a hngat aw. A pawlkommi, pehparmi, kiangkap milai pawl ruahnak parah a hngat aw. Thlihrannaknakah a sawi aw duldo. Rinsantlak le hnatuan tha, zumnak in kekarpi dingah a tlak lo. Hnaihnoktu, zumnak le phurnak ti cautu men asi.\n7. Thuzep (The Denier)\n“A tha pah te ko lai” ati ringring. Thilsual, a dik lo mi a hmuh khal asile a zep ringring. A lungsung lam ahcun dik lo zetin a theih khal asile thutak a hmaiton ngam dah lo. A zep tahratin “tha pah te ko lai” ati ringring. Hmaiton ahcun a tha a tinan dunglam ah zepzel nun a nei ringring. Hmaitonah a tongmi le dunglam le a thupin a tongmi a bang aw dah lo. Pawlkom siatnak thleng cuahco tiang khalin thu a zep ringring. Rinsan tlak lo, thutak dinpi ngam lo tu asi.\nThubet: Mi zokhalin khuimibik simaw, kan nunah ziangmawcin kan nunpi theu ding ti a zum um. Midang mehtawk khih nak ah si loin mahlemah cek awk felnakah, kan hnatuanpi, midang in hnatuanpi dingin an duh lomi, kan umnak le tuannak pawlkom siatsuahtu, dungtawlhttertu, hnaikhnoktu, le midang thanau tertu kan si lonak ding hrangah mah le mah zir awknak sihram seh tiah duhsaknak thawn cangantu pa ih ngan mi leh sawngmi asi. Kawhhran dinhmun in kan sim asile Bawipa Pathian in ziangvek milai khal a thleng thei: Bawi Zisu in dungthluntu a kawh tikah mi tha cia zohman an um lo, an sualnak thawn a ko ih a remthat, sersiamthar, nunthar, thinlungthar a pek hai sawn asi.


MI RALTHA - Hniangsinpa - Chinland Today Media\nMI RALTHA – Hniangsinpa\nKhawlak ah zilthli fim dawngin ka suak ih, park ih tonak an tuahmi ahcun ka to. Ka ruahnak ka kawm rero laiah, ka kiangah kum upa zet pakhat a rung to ve ih, ka hmeltheih a si lo ruangah biak khal ka rak tum lem lo nan, amah sawn in, “Na thuruah a va khun awm ha? Cu lawmmam ih thuruah cu!” tiah i rak be hmaisa ih, kei khalin, “Ziang dang a si lo, mi raltha an tahnak hi ziang a si pei? tiah ka ruat” tiin ka rak sawn. Anih cun, “Tahnak a dangdang a um ko ding nan, keiih ka tah mi cu, harsatnak le buainak tlansan lo ih, pahtlang ngamtu pawl hi mi raltha ka ti mi cu an si” tiah i sim.\nIn lamih ka tlun hnu ah, cui putar pai thu i simmi cun ka thinlung i luah zet ih, a si thei ding khalah ka ruat. Mi hrekkhat cun tumtahmi le tuahsuah duhmi an nei ko ih, hmansehla buainak/harsatnak mallai an vun tawn cun, dung siip in an tlansan sal theu. Cu mi cun, hlawhsamnak lamzin lamah mi a hruai sawn theu ih, anmah le mah mangbang vansang in an um sawn theu. Kan Kristian zirhawknak lawng khal va si ce hlah, ziangkim kan tuah kan tuanah, buainak le harnak cu kan tawng cio ko ding, cumi tlansan lo ih, pahtlang ngamtu cun, hlawhtlinnak an hmu tengteng ding a si.\nCa ngantu pakhat cun, ‘Those who dare to struggle always success’ tiah a rak ngan. Buai le harsatnak ka timi ahhin, a hawl ih va hawl lam ka sim duh mi a si lo, kan tawn tengteng ding mi sawn a si ka sim duh. Mah sawn ih tlin sal lo ruangih thleng mi cun hlawhtlinnak lamzin a ong cuang lo.\nCuraungah, minung ih kan hring nun cu, Tuarnak a siih, kan tuarsak ngam pei. Duhdawtnak a siih, kan lang ter ding, thinhengnak a si nan, kan suupaw ding. Manglam vek a si hmanah, kan thang phawk dingih, Challenge a si ruangah, kan pahtlang ngam ding, zalennak a sivek in a hmandan kan zir a tul. Mangbang vansang lamnak ram ah kan um nan, kan hlip thla ding a si. Lungawinak na hmuh mi cu, karhzai ter in, natnak kan tawn canah, beiseinak nung kan nei ding ih, thihnak a thlen canah, nungih um kan zir ding a si. Cumi thawn kan nitin nun kan hmanthiam ahcun, mi raltha le hlawhtling si theinak lamzin a ongaw ding tiah ka ruat.\nKataphuatin vun rel bet sehla, mi ram ah kan um ih, mi hrek cun, ‘Kum upat hnu ah tong thiam a har’ tiah mah le mah dawm khelhaw cia in an um theu. Hmansehla, zirnak in tlai a nei lo an ti mi thawn cun tahthim cun, an ti sual a si thei ding. Ziangah tile, a zirih kan zir paih hnuhnu cun, a rei le rei lo thu ah a thum aw dingih, a thiam ol pawl cun, can reilo ah an thiam thei ding ih , thiam har deuh pawl in can an duh sau deuh ding a si. Cumi can hngak thleng thei lo cu, mi raltha kan ti ngam ding sawm? tiah ka ruat.\nCuvek thotho in, ziang tinkim kan tuahnak ah, a men men (Nominal) zet ih kan tuah ahcun, hlawhtlinak in lamzin a ong thei lo ding ih, tihhrutnak sawn in in tuam ding. Raltha ih kan pahtlang ngam ahcun, ziangtinkim hin kan hmai in on sak dingih, lamzin kau sawn le zawh nuam sawn hmun cu in thlen tengteng ding tiah ka ruat.\nA cemnak ih ka sim duh bet mi cu, hrekkhat cun rinsan ding mi an neih ruangih raltha an um theu, hmansehla, midang rinsan ih raltha si hlawhsuah hnakin, mah ih tuahsuah le mai sungsuak cingcing cu a tha in, ei khal a nuam sawn ding. Ka tlangval suah pekah, fala pakhat ka thlun ve ih, mipi hmaiih din ningzah nei zet mi a si. Veikhat cu kan pahnih in hlasak dingah in voh. A ngam lo lawk nan, a hnu ah a ngam sal ih, hmansehla a tikcu a hung thleng ih, mipi hmaiih kan vun din ngaingai ahcun a sak suak ngam lo, nan i hun zoh ih, cumin hnu cun ring zet in a sak suak thei. Amah hrimhrim kha ka nautat a si lo ih, ka sim duh sawn mi cu, midang zoh ih ralthat suah hi a tha bik lo, mah ihsin suakmi ralthat nak neih a sunglawi ti ka sim duh a si.


Nupa Ṭangṭhen Hnuah Mipa Pawlin Ṭangdang An Lawi Lohli Ṭheu, A San >>> – Meifar\nNupa Ṭangṭhen Hnuah Mipa Pawlin Ṭangdang An Lawi Lohli Ṭheu, A San >>>\nApril 9, 2022 admin Lawrkhawm 0\nNgantu: Rosie Sui, “Mipa nupi ih thih sanmi pawl khi ziangruangah nupi an nei sal lohli? Zuun an tuar ve lo maw si? Tu baite ah ka hnaṭuannak in training in kai ter ih thinlung lam sibawi in zuuntuar thu in zirh.\nAmah hi hospice (natnak besia zet nei dam thei nawn lo ding pawl tuamhlawm nak ) ah kum reipi hna a rak ṭuan zo ih, tonteh mi khal tampi a nei. Sibawi nu nih a simmi cu mipa nupi ih thihsan mi pawl a tam sawn cu, nunau pasal ih thihsan a tuartu pawl hnakin koppi an hawl lohli awl a ti.\nZiangruangah tile mipa leh nunau hi kan mizia a bang aw lo. Ahleice in nunau tam sawn ih kan mizia cu rualpi thawn thuruah awk kan hmang ih, cutin kan tuarnak pawl kan ṭang sungah awm men lo in kan phorh suak ih kan sim aw tawn ṭheu ruangah mal tuk in mipa vek in kan thei aw lo.\nAsinan mipa pawl cu, cu vek an rak si lo lem lo. Mipa pawl ih mizia ah an nupi hi, an nupi a si rualrual in an rualpi khal a si cih. Cutik ah mipa pawl in nupi an sun tikah an rualpi khal an sun cih. Curuangah koppi an hawl lohli tin a sim.\nCule zuun tuar le tuar lo thuah, mipa pawl hi zuun an tuar ve ko. Asinan zuun an tuar daan a rak thok rang tuk ṭheu ti a si. Tahṭhimnak ah mipa ih koppi in natnak damter thei nawn lo a neih veten, mipa in zuun a tuar thok zo ti a si. Cutin a nupi in a thihsan ngaingai tikah zuun a tuarnak a ṭheh lam a rak pan lam sawn zo ṭheu.\nAsinan nunau cu cuvek kan si lo. Nunau cu a pasal in a thihsan ciah ih sin zuuntuar a thok ve fang tin a sim bet. Curuangah mipa nupi ih thihsan koppi hawl lohli pawl khi mawhthluk leh hmuhsual cih lohli ding an si lemlo. Ka hrangah thilthar tuk a si ruangah duhsaknak thawn ka lo hlawm ve men”.\n2020 Ah Australia Ih Mihlo An Hawl Rero Mi Ih Ruhro An Hmu\nCDF-Hualngoram In ZRA Ritsii (Bing) Hmuan An Siatsuah


Zirh Vekin Thlun Aw - Chinland Today Media\nZirh Vekin Thlun Aw\nSeptember 7, 2010 1:39 am·0 comments\nCuruangah hih ka ttongmi a thei ih a thluntu cu lungpi parih inn saktu mifimpa bangtuk a si. – Matthai 7:24\n– Thufim 1-2\n– 1 Korin. 16\nKa nauhaklai ih ka vuatana pakhat cu zohtthim dingmi vanzamleng lem tete tuah khi a si. Cuih thil ka lei ih ka phorh tinte’n ka hmuh hmaisabikmi cu a tuah ding daan zirhnak ca asinan cuih zirhnak cu thlun ka ttul lo tiah ka ruat ttheu. A mawngtu kha a tonak ding khaan ah ret ngah lo tivek in thil thupi ka tthelh ti ka theih suak tiang zirhnak thlun duh loin keimahte ka tuah ttheu.\nCuvek in kan nunnak khal ah thil kan buaiter ttheh, ti kan theih suak tiang zirnak kan ttul lo tiah ruah a olte. Curuangah Jesuh in a thu zirhmi thlun cu mifim pawl hrangah a himmi, a hngetkhohmi le a danglammi nunnak neihnak ding lamzin a si tiah ruahnak a pek.\nA thu zirhmi ngaitu mipi kha; an biang khatlam tun bet ding, peng khat a hlei ih feh bet ding, mai’ raal ih sualnak ngaithiam ding, neihsiah thilri zuar in mifarah pek ding tivek pawl a sim hngai (Matthai 5:39-44). Hmanseh zirhmi theih men cu a tthahnem lo, thlun ding a thupi. “Curuangah hih Ka ttongmi a thei ih a thluntu cu lungpi parih inn saktu mifimpa bangtuk a si,” (Matthai 7:24) a ti.\nJesuh ih sim vekin zirhnak thlun lotu pawl cu mi-aa an si (Matthai 7:26). Leilung hrang ahcun raal ngaithiam le farah bom cu khuaruahnak nei lo nun a bang nain Jesuh hnen ihsin zirmi cu fimnak a si. – Joe Stowell\nBawipa, Na thu ngai dingin i bawm aw,\nNa thupek ka theihmi le ka siarmi pawl;\nNitinte Na duhnak phuan langmi,\nThlun ding le ngai dingin i bawm aw. – Anon\nA hngetkhohmi lungto parah nunnak sak dingin\nJesuh ih zirhmi thlun aw.\nLeitlun Ah Daihnak A Um Maw?


Zarh khat sungah Voi 3 rori Thih/Thah luat fangfang Ukraine President Volodymyr Zelensky - Falam Online Media\nZarh khat sungah Voi 3 rori Thih/Thah luat fangfang Ukraine President Volodymyr Zelensky\nUkraine President Volodymyr Zelensky cu kan dung zarh sung lawngah voi 3 rori that an tum ih thuhla an dong cia ruangah thih a luat fangfang.\nA that tumtu hi Russia cozah thawn naivai awzet, paisa pek ih hlan theih Wagner group company ralkap (Mercenary) pawl le Russia ralkap Chechen special forces pawl an si ih, an cangvaihnak pawl cu hmin tarlang lomi doawknak duhlotu Russia Federal Security Service (FSB) sungtel hnen ihsin Ukraine cozah in thuthup an dong tiah thuhla felfai dongtu The Times in a tarlang.\nUkraine Secretary of National Security and Defense khalin cuih thu cu an nemhnget ih “khat le khat doawk duhlotu double agents hnen ihsin thuthup kan dong mi a si” tiah ramsung media hnen ah an sim thei.\nUkraine President that dingih thlah mi Wagner Group member pawl cu ramsung doawknak a ṭan hlan ihsin Kyiv khawpi ah an thleng man zo ti a si.\nWagner Group hohatu cu Putin thawn naivaizettu Yevgeny Prigozhin a si ih “Putin Chef” tikhalin an ko ṭheu. 2016 US rampi hrilawknak thawn pehparin US cozah ih ralpi pakhat a si…..\nCupawl in that dingih fial mi Ukraine cozah mi thupi 24 pawl ih hmin cazin an kol ti a si ih, cumi hmin cazin ah Ukraine prime minister, cabinet sungtel zate le Kyiv khawpi mayor boxing thong thiam Vitali Klitschko le a unau Wladimir tipawl an tel tiah tarlang a si.\nWagner Group cangvaihdan theiciangtu “Hram” pakhat cun “an sungtel mipum 2000 ihsin 4000 karlak hrawng cu mission dangdang tuah dingin January thla lam ihsin Ukraine ah an thleng thluh zo” tiah The Times hnen ah a sim ih “President that dingih fial mi pawl cun a phone an hack sak ih ziangtiklai khalah a umnak an thei ringring” a ti.\nWagner Group company ralkap pawl in President that ding an ṭhulh saal nak san cu an cangvaihnak thawn pehparmi thuthang a puut darh ih Ukraine cozah in kan dung zarhte zaan ihsin thok, nazi 36 sung curfew an phuang ruangah a si.\nUkraine President @ZelenskyyUa has survived three assassination attempts in a week, says @thetimes of London https://t.co/eQTYM3STex\n— Frida Ghitis (@FridaGhitis) March 4, 2022\n“President an that tum thu thuthang don a si ih thlun lo theih lo nazi 36 curfew an phuang. Cumi tikcucaan ih lengsuakvak cu siatsuah nan si ding ti`n cangvai thei lo dingin thu an phuang. Curuangah an ṭhuh saal mi a si” a ti.\nCuvek boruak a um ruangah le ramsung boruak sosang sin ding zum um ruangah Ukraine President cu hmun him ah US cozah in hruai an tum nan “phurhthiar ka mamawh lo. Hriamhrei ralthuam si ka mawmawh” tiah Ukraine President in US President Joe Biden kut hlannak a co hlang lo.\nMarch 1 khalah Russia National Guard Chechen special forces ralkap pawl in Ukraine President that an tum saal nan an hlawh tling lo.\nUkraine President hi that ngah hai bang seh la an ram buainak cu a feh dan a danglam thluh ding tiah ramkhel thiamsang pawl in an zum a si.\n← Leitlunpi hrang tuksumza Russia cangvaihnak\nBomb pal ngah ruangah Ramthlo Baptist Pastor ke bul →\nA hlo nak Kum 35 rei zo mi Vanzam suaksaal cun Japan mipi Thinphangter\nBill Gates tei` nupa karlak Thuthup cun Leitlun mipi a ti mangbang\nMay 8, 2021 May 8, 2021 Ni Hnem Sung 0


Thingrah Ihsin Zir Theimi - Chinland Today Media\nThingrah Ihsin Zir Theimi\nOctober 19, 2012 12:45 am·0 comments\nBible Siar Ding: Saam 1:1-6\nBawipa ih Daan thlun cu a lungawinak a si.\nCuih Daan cu a sun a zaan in a ruat.\n– Saam 1:2\nPathian ih Daan Thu hi duh na lo cingin ka ngai le ka thlun caan a um ttheu. Asinan A Daan kan duh tikah, a sun a zaan in kan thinlung thuuk ih kan ruah tiakah, le lungawi teih kan thlun tikah kan hrangah thluasuah pe dingin thu in tiamkam. Saam cangantu in zumtu nun cu ttha teih ciinmi thingkung rah ttha a rahmi thawn tahtthim in kan hngatsan dingmi thluasuah phun thum in sim.\nA pakhatnak ah, kannih cu rah ttha rah ding kan si. Thingthei kung sin a cingin rah malte lawng asilole rah zianghman a rah lomi thingkung cu a tumtah a hlawhtling lo. Pathian Ttongkam kan thinlung sungih kan ruah le A Daan kan thlun tikah A uknak ram sungah rah ttha rah dingin kan pek awk le kan hrangih a tumtahmi pawl kan kimter a si.\nA pahnihnak ah, nunnak ih khat ding mi kan si. A harhdammi thinghnah pawl in thingkung hrangah nitleu kha rawl ih a canter bangin kannih tla Pathian in kan ttuan dingih a tumtahmi pawl tuahsuak thei dingah thazaang cahnak thawn khat ding kan si.\nA pathumnak ah, kannih hi milian le mi neinung si ding kan si. Himi in bank ah paisa tamzet neih le mawttaw mangkhungzet pawl nei ding tinak a si lo. Kan len daan ding cu a danglam, midang thawn pehtlaih awknak tthazet neih, kan taksa damcak le kan thlarau nun huham cahnak thawn khahnak, asilole thuthangtha midang hnenih sim le hlawm thei tivekih milian si ding in duhsak. Kanmai’ hrangah thil ttha le Amai’ sunlawinak dingah ziangvekin kan lian ding timi cu Pathian ih khuakhan lairelnak a si.\nRah tampi rah theinak, nunnak, le lennak … a zate hi Pathian le A Daan kan duhnak ihsin ra dingmi pawl hlir an si.\nBawipa, Na Ttongkam a sun a zaan ih a ruat duhtu le\nNa Daan thlun hi nuam a titu in siter hram aw.\nTuni ah Pathian in A Ttongkam ka ruahthukmi parin\nZiangmibik kha so thukzet ih re dingah in duhsak?\nKumkhua Thil Thinlung Sungah


Malaysia A Thleng Hnu Ni 7-nak Ah Cansualnak A Tong Ih A Thi – Meifar\nMalaysia A Thleng Hnu Ni 7-nak Ah Cansualnak A Tong Ih A Thi\nJune 18, 2022 admin Leitlun 0\nMyanmar, Tanintharyi, Nyaungzin khuami Ko Aung Naing (kum 43) cu Malaysia ram ah hnaṭuan dingin ava feh. Tipithuanthum parah ngakai in hna a ṭuan, ni 7-nak ah a hnaṭuannak lawng sungah cansualnak a tong.\nThil an thiarnak hridai a cat thutthi ih thilri in a tlak ngah, a hngawng ruh a siahsuah aw ih a thi. A innsang pawl ih bawm dilnak vekin mibawmtu pawlkom in June 19, 2022 zinglam nazi 11:00 ah Malaysia ram ah an vuiliam.\nA rualpa in, “A hlan ahcun Thailand ram ah hna arak ṭuan ṭheu. Malaysia ram a thlennak hi a rei hrih lo, hitin in thihsan mai cu a riahsiat um tuk” a ti. Tanintharyi tivapi kiangkap ih um pawl ngakai ih eihawl ṭheu an si. Thailand le Malaysia ram ah daan loin an lut ih ngakai in hna an ṭuan.\nAn hnaṭuannak hmun ah cansualnak tong le kaih tong khal an um hnuaihni zo. Kan dung June 9 khalah Malaysia ngakai lawng pakhat cu Indonesia tipithuanthum parih an feh ruangah an rak kai, cumi lawng sungah Kawlram mi (9) hnaṭuan in an um ih an kai thluh.\nThailand Ah Kawlram Mi An That Aw\nChina Ah Thlahrang Inn Riak Hnaṭuan Ding Aum